MCA kalah 3 kali berturut-turut, tak sesuai tanding kerusi Seremban

Oleh Siti Hafidah Abd Ghaffar

BANGI, 27 Zulkaedah 1441H, Ahad – Sudah sampai masanya Barisan Nasional (BN) menilai semula kedudukan semua kerusi yang ditanding bagi memastikan gabungan parti politik itu terus mendapat kepercayaan dan mandat daripada pengundi pada Pilihan Raya Umum (PRU) akan datang.

Penganalisis politik, Dr Syed Agil Syed Alsagoff berkata, dalam konteks Parlimen Seremban, memandangkan rekod kekalahan MCA sebanyak tiga kali berturut-turut, menunjukkan parti itu dianggap belum dapat menambat hati pengundi, khususnya pengundi Cina di kawasan berkenaan.

“Justeru, elok jika MCA menyerahkan pencalonan kerusi itu kepada UMNO bagi memastikan kelestarian pengaruh BN di kawasan tersebut dapat dipelihara dan mampu bersaing dengan parti pembangkang.

“Tidak timbul isu mengapa MCA harus mempertahankan pencalonan kerusi di Seremban apatah lagi menyaksikan kekalahan tiga kali dalam PRU sebelumnya. MCA harus berfikiran lebih pragmatik dan menghargai semangat setia kawan bersama parti-parti seangkatan dalam BN.

“Ini harus dijadikan satu pengorbanan bagi memastikan Parlimen Seremban dapat dirampas kembali,” katanya ketika dihubungi Ismaweb.net hari ini.

Dalam perkembangan sama, Dr Syed Agil berkata, MCA juga perlu menghormati pengaruh parti-parti seangkatannya yang boleh merampas kembali kerusi Seremban dan tidak mementingkan diri sekali gus merugikan BN.

“Pengundi Seremban sekarang lebih bijak dan matang memilih kewibawaan parti yang akan mewakili mereka menghadapi pelbagai isu yang melanda Parlimen Seremban.

“Dalam hal ini juga, BN harus melaksanakan pelan transformasi politik bagi memastikan kerelevanan parti itu dan pengaruhnya berdasarkan kepada beberapa faktor dan bukan lagi berdasarkan faktor pencalonan kerusi warisan, biarpun BN gagal menawan beberapa kerusi pada PRU yang dihadapinya,” katanya.

Mengulas lanjut, beliau berkata, ada beberapa faktor yang harus diperhalusi oleh BN untuk menukar pencalonan kerusi MCA kepada UMNO di Parlimen Seremban pada PRU15 nanti.

“Pertama, bilangan pertambahan masyarakat Melayu di Seremban makin bertambah berikutan pembukaan projek kediaman seperti di Seremban 2 dan kawasan berhampiran yang memberi kelebihan kepada UMNO sekiranya parti itu diberi peluang bertanding melawan parti lawan.

“Kedua, oleh kerana Seremban adalah kawasan bandar yang banyak didiami oleh warga kota dan sebahagiannya warga elit, seharusnya pencalonan UMNO untuk kerusi Parlimen di situ dapat memberikan harapan kepada warga kota untuk memperjuangkan nasib mereka,” kata beliau.

Dr Syed Agil yakin pengundi Seremban mahukan parti yang mampu memimpin dan melaksanakan harapan mereka berikutan tempias isu nasional yang kritikal seperti cabaran ekonomi, pengangguran dan isu kediaman di kawasan urban.

“Sudah tentu pengundi mahu isu itu ditangani dengan cekap dan bijaksana oleh parti politik yang mereka pilih. Selain itu, kewajaran parti politik lain dalam gabungan parti politik seangkatan diberi peluang meneruskan hasrat BN untuk memperjuangkan nasib pengundi di kawasan berkenaan.

“Kedudukan Seremban sebagai ibu negeri dan bandar strategik kerajaan negeri haruslah diberi peranan dan sokongan yang kuat oleh kerajaan.

“Sehubungan itu, BN harus mengaturkan pelan strategik yang berkesan untuk merampas kembali kerusi Parlimen tersebut sebagai satu langkah mengembalikan semula kepercayaan dan keyakinan rakyat negeri itu kepada pemerintahan BN,” katanya.

Siri drama akar umbi UMNO dan parti perkauman MCA masih belum berakhir apabila masih berebut untuk bertanding kerusi Parlimen Seremban – kawasan majoriti Melayu – pada Pilihan Raya Umum ke-15 (PRU-15) akan datang.

Sebelum ini, Pemuda UMNO Bahagian Seremban meminta MCA memberi laluan kepada parti itu untuk bertanding di kerusi Parlimen Seremban pada PRU-15 dengan alasan MCA sudah bertanding di kerusi berkenaan selama tiga penggal, malangnya tidak pernah sekali pun menang.

Bagaimanapun Ketua MCA Negeri Sembilan, Siow Koi Voon menolak mentah-mentah cadangan itu dengan berkata, pihaknya tidak akan mempertimbang untuk memberi laluan kepada parti seangkatan lain untuk bertanding kerusi Parlimen Seremban dalam PRU akan datang.


Jangan terpengaruh! Kristian Evangelis sentiasa cari jalan sebar dakyah

BANGI, 13 Zulkaedah 1441H, Ahad – Umat Islam diminta lebih berwaspada dengan gerakan Kristian Evangelis yang sentiasa mencari jalan untuk menyebarkan dakyah mereka.

Terdahulu, penganalisis politik, Dr Kamarul Zaman Yusoff mengatakan anggapannya bahawa keagresifan pendakyah Kristian di Malaysia adalah benar, selepas beliau membaca buku bertajuk Lakukan Apa yang Benar: Satu Panduan Perundangan yang Praktikal untuk Gereja-gereja di Malaysia.

Katanya, kandungan buku berkenaan seolah-olah menyimpulkan bahawa pendakyah Kristian di Malaysia tidak berpuas hati dengan kawalan dan sekatan yang dikenakan ke atas mereka, untuk mendakyahkan agama Kristian kepada umat Islam.

Selain itu, ia turut menggambarkan pendakyah Kristian di Malaysia berpendirian bahawa enakmen-enakmen yang mengawal dan menyekat penyebaran agama bukan Islam kepada umat Islam adalah bercanggah dengan Perlembagaan Persekutuan.

Dr Kamarul berkata, keagresifan mereka tidak terhad dalam isu penyebaran agama sahaja kerana enakmen-enakmen yang menghalang kalimat dan ekspresi, yang dikhususkan kepada umat Islam dari digunakan oleh orang bukan Islam juga turut dipersoalkan oleh mereka.

Tegas buku ini: “Sebagaimana yang telah dibahaskan dalam bab mengenai penukaran agama, adalah disarankan bahawa undang-undang yang melarang penggunaan istilah-istilah dalam Bahasa Melayu mungkin bertentangan dengan peruntukan Perlembagaan Persekutuan,’.

Tambah buku ini lagi: “Tambahan pula, larangan mengenai penggunaan Bahasa Melayu sebagai media pengajaran di gereja juga bertentangan dengan Dasar Pendidikan Kebangsaan yang membuat Bahasa Melayu sebagai satu subjek wajib di semua sekolah rendah dan menengah,”.

Mengulas mengenai buku berkenaan, Ketua Setiausaha Kluster Dakwah Ikatan Muslimin Malaysia (ISMA), Mohd Noor Azib Asmangi berkata, ia seperti menunjukkan Kristian Evangelis cuba menggunakan Perlembagaan Persekutuan bagi mengabsahkan usaha mereka menyebarkan agama Kristian kepada orang Islam.

Sebagai rakyat yang menjunjung tinggi kedaulatan Perlembagaan, beliau meminta pihak berkuasa mengkaji semula penerbitan buku berkenaan.

“Kaji balik kelulusan penerbitan buku tersebut dan semua buku lain yang dianggap mengancam kedudukan  Islam dalam Perlembagaan.

“Semoga umat Islam di Malaysia tidak terpengaruh dengan jarum halus gerakan Kristianisasi,” katanya.

Pada masa sama, Ustaz Azib percaya isu berkenaan tampak lebih ketara apabila kerajaan Pakatan Harapan sebelum ini dianggap terlalu liberal serta memperjuangkan hak kebebasan yang keterlaluan.

“Mereka semakin lebih berani dan bergerak seperti dilindungi undang-undang. Mana tidaknya, ramai dari kalangan menteri dari DAP merupakan Kristian Evangelis.

“Jadi, kita gesa kerajaan Perikatan Nasional supaya bertindak lebih berani dan tegas dalam menjaga kesucian agama Islam sebagai agama Persekutuan,” katanya.


Hamas sambut 35 tahun penubuhan

GAZA, 20 Jamadilawal 1444H, Khamis – Dalam perhimpunan besar-besaran di bawah lautan bendera hijau, penduduk Palestin mengambil bahagian dalam sambutan ulang tahun ke-35 Pergerakan Perjuangan Islam Palestin (Hamas).

Hamas yang ditubuhkan pada 1987 memenangi pilihan raya Parlimen Palestin pada Januari 2006 tetapi kekal disenarai hitamkan oleh Kesatuan Eropah (EU) dan Amerika Syarikat kerana enggan mengiktiraf rejim Israel.

Gerakan Islam itu beberapa kali berperang menentang rejim haram Israel sejak 2007.

Bercakap kepada Press TV, Hamas berkata,  antara perjuangan mereka adalah membebaskan Baitulmaqdis al-Quds daripad  terus dijajah rejim Zionis.

Penyokong Hamas yang hadir himpunan berkata, mereka mahu Israel tahu seluruh umat Islam tidak takut dengan kekejaman dilakukan rejim hara.

Meskipun bertahun-tahun dikepung dan peperangan dilancarkan, pergerakan Hamas telah berjaya menentang segala rintangan dan bertahan dari semua percubaan untuk melemahkannya. – Agensi


MUDA akan fail permohonan baharu cabar keputusan tolak pendaftaran parti

KUALA LUMPUR, 9 Muharram 1443H, Rabu – Syed Saddiq Syed Abdul Rahman dan 12 individu akan memfailkan permohonan kebenaran semakan kehakiman yang baharu bagi mencabar keputusan Menteri Dalam Negeri serta Jabatan Pendaftaran Pertubuhan (RoS) menolak rayuan untuk mendaftarkan Ikatan Demokratik Malaysia (MUDA) sebagai sebuah parti politik.

Peguam Lim Wei Jiet, yang mewakili Syed Saddiq dan 12 yang lain, memaklumkan perkara itu ketika dihubungi pemberita selepas prosiding secara dalam talian hari ini di hadapan Hakim Mahkamah Tinggi Datuk Noorin Badaruddin yang turut disertai Peguam Persekutuan M. Kogilambigai bagi pihak Menteri Dalam Negeri dan RoS.

“Pada prosiding hari ini, pihak kami menarik balik permohonan semakan kehakiman sebelum ini yang mencabar tindakan Menteri Dalam Negeri dan RoS yang belum membuat keputusan terhadap rayuan MUDA untuk mendaftarkan parti berkenaan atas alasan ia menjadi akademik kerana pada 12 Ogos lepas, Menteri Dalam Negeri telah membuat keputusan berhubung rayuan itu dengan menolak permohonan tersebut.

“Mahkamah membenarkan permohonan kami untuk menarik balik semakan kehakiman tanpa perintah berkaitan kos. Bagaimanapun, kami akan memfailkan permohonan baharu hari ini atau esok bagi mencabar tindakan responden yang menolak rayuan MUDA,” katanya.

Permohonan itu sepatutnya didengar hari ini selepas MUDA, pada 25 Mei lepas, memperoleh kebenaran bagi memulakan prosiding semakan kehakiman tersebut.

Pada 26 April lepas, Syed Saddiq yang juga pengasas parti itu serta 12 individu, memfailkan permohonan antara lain bagi memohon perintah mandamus untuk Menteri Dalam Negeri mencapai keputusan mengikut Seksyen 18 Akta Pertubuhan 1966 berhubung rayuan terhadap keputusan RoS pada 6 Jan lepas yang menolak pendaftaran MUDA sebagai pertubuhan di bawah kategori parti politik. – Bernama


Hamas kembali serang Israel jika Zionis tak henti tindas rakyat Palestin

GAZA, 24 Syawal 1442H, Sabtu – Jurucakap Pergerakan Perjuangan Islam Palestin (Hamas) memberi amaran terhadap Israel ekoran serangan hariannya ke Tebing Barat yang diduduki, dengan menegaskan bahawa ‘satu lagi konfrontasi’ akan terjadi jika Tel Aviv tidak mengakhiri tindakan pencabulan terhadap rakyat Palestin.

Bercakap kepada agensi berita Anadolu yang dikendalikan negara Turki, Sami Abu Zuhri berkata, Israel tidak menghormati perjanjian dan melakukan serangan harian ke kota-kota Tebing Barat dan ancaman perpindahan penduduk Baitulmaqdis masih ada.

Kemungkinan ‘satu lagi pusingan konfrontasi’ akan terjadi jika rejim Israel meneruskan pelanggaran tersebut, katanya.

Sami Abu Zuhri berkata, gencatan senjata Mesir yang rapuh antara Israel dan Hamas masih berlaku sejak 21 Mei tetapi masa depannya bergantung pada Tel Aviv, sambil menambah bahawa gerakannya akan menghormati perjanjian itu selagi Israel melakukannya.

“Sekiranya Israel tidak mematuhinya, wajar bagi kita untuk melawannya,” kata pegawai Hamas.

Tel Aviv melancarkan kempen pengeboman ke atas Semenanjung Gaza yang dikepung pada 10 Mei, berikutan tindakan balas Palestin terhadap serangan ganas ke atas jemaah di Masjid al-Aqsa dan rancangan rejim untuk memaksa sejumlah keluarga Palestin keluar dari rumah mereka di kawasan Sheikh Jarrah di Baitulmaqdis Timur.

Selepas diserang bertubi-tubi dalam serangan roket yang belum pernah terjadi sebelumnya dari Gaza, Israel mengumumkan gencatan senjata sepihak pada 21 Mei, yang diterima oleh Hamas dengan perantaraan Mesir.

Menurut Kementerian Kesihatan Gaza, 260 orang Palestin terbunuh dalam serangan Israel, termasuk 66 kanak-kanak, 40 wanita dan 16 orang tua sementara 1,948 yang lain cedera. – Agensi


Institusi pendidikan di Sabah, Selangor, KL, Putrajaya ditutup

KUALA LUMPUR, 25 Safar 1442H, Selasa – Semua institusi pendidikan di bawah Kementerian Pendidikan di Sabah ditutup mulai hari ini, manakala di Selangor, Kuala Lumpur dan Putrajaya, ditutup mulai esok susulan pelaksanaan Perintah Kawalan Pergerakan Bersyarat (PKPB).

Kementerian Pendidikan (KPM) dalam kenyataan memaklumkan semua institusi pendidikan yang berdaftar dengan KPM itu termasuklah tadika, sekolah harian, sekolah berasrama penuh, sekolah swasta, Kolej Vokasional dan Institut Pendidikan Guru (IPG).

Bagi negeri Selangor, Kuala Lumpur dan Putrajaya, semua institusi pendidikan yang berdaftar dengan KPM akan ditutup hingga 27 Oktober manakala di Sabah hingga 26 Oktober.

“Di Sabah keputusan ini akan melibatkan 1,336 institusi dengan sejumlah 511,349 murid dan pelajar termasuk institusi yang telah ditutup di daerah-daerah yang dikenakan PKPB sebelum ini.

“Di Selangor pula akan melibatkan 1,088 institusi pendidikan dan sejumlah 935,984 murid dan pelajar termasuk sekolah-sekolah di mukim Klang dan Petaling, yang telah ditutup lebih awal, manakala di Kuala Lumpur melibatkan 344 institusi pendidikan serta 254,639 murid dan pelajar dan di Putrajaya melibatkan 29 institusi pendidikan dengan 31,917 murid dan pelajar,” jelas kenyataan itu.

Kenyataan itu menjelaskan penutupan itu juga akan melibatkan institusi pendidikan di bawah KPM yang mempunyai asrama dan sehubungan itu ibu bapa atau penjaga boleh mengambil murid atau pelajar yang tinggal di asrama untuk pulang.

“Murid atau pelajar yang menunggu untuk diambil ibu bapa, atau yang ingin terus kekal berada di asrama sepanjang tempoh penutupan, akan berada di bawah penjagaan warden asrama.

“Keperluan makan dan minum murid atau pelajar sepanjang tempoh itu akan disediakan oleh pihak institusi pendidikan. Bagi ibu bapa atau penjaga yang hanya dapat mengambil murid atau pelajar dari asrama semasa tempoh PKPB, mereka perlulah memaklumkan kepada pihak institusi pendidikan dan seterusnya pentadbir akan mengeluarkan surat kepada ibu bapa atau penjaga,” katanya.

Menurut kenyataan itu surat yang dikeluarkan oleh pentadbir itu adalah sebagai rujukan kepada pihak berkuasa, sekiranya ibu bapa perlu merentas daerah untuk mengambil murid atau pelajar pulang dari asrama.

“Bagi murid-murid yang perlu menduduki peperiksaan antarabangsa seperti yang dijadualkan sepanjang tempoh PKPB, mereka hendaklah mendapatkan surat dari sekolah masing-masing untuk menghadiri peperiksaan.

“Pembelajaran bagi murid dan pelajar sepanjang tempoh penutupan juga perlu diberi perhatian. Justeru ini, pentadbir institusi pendidikan diarah untuk memastikan guru-guru atau pensyarah serta murid atau pelajar, melaksanakan pengajaran dan pembelajaran di rumah,” menurut kenyataan itu.

Manual pengajaran dan pembelajaran di rumah boleh dimuat turun di portal rasmi KPM www.moe.gov.my. – Bernama


Lebih 97 peratus premis diperiksa KPDNHEP patuh SOP PKP

PUTRAJAYA, 23 Jamadilakhir 1442H, Jumaat – Lebih 97 peratus daripada 348,409 premis yang diperiksa penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) sejak 4 Mei 2020 sehingga 2 Feb lepas (Selasa) mematuhi prosedur operasi standard (SOP) Perintah Kawalan Pergerakan (PKP).

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata hanya 45 premis (0.013 peratus) daripada jumlah yang diperiksa dalam tempoh tersebut dikenakan kompaun, 554 premis (0.159 peratus) diberi amaran dan selebihnya diberi nasihat.

“Pendekatan kementerian adalah lebih kepada memudahcara pemain industri dalam konteks “ease of doing business” dengan kementerian mendahului memberi nasihat, amaran dan kompaun,” katanya dalam satu kenyataan hari ini.

Menurutnya, premis yang telah dikenakan kompaun termasuklah farmasi, kedai telekomunikasi dan restoran.

“Kementerian tidak akan teragak-agak untuk menutup sesuatu premis jika tahap ketidakpatuhan pada peringkat yang serius,” katanya.

Dalam lawatannya ke Malakat Mall di Cyberjaya pada Rabu lepas bagi memantau pematuhan SOP PKP, Rosol berkata premis-premis di pusat beli belah itu mematuhi 100 peratus SOP termasuk menyediakan QR Code MySejahtera, had bilangan pelanggan dalam premis dan penjarakan fizikal antara pelanggan manakala kedai-kedai yang tidak termasuk dalam senarai Majlis Keselamatan Negara tidak beroperasi.

Berhubung penguatkuasaan bekalan barang, Rosol berkata pemantauan yang dijalankan setiap hari di seluruh negara mendapati keberadaan bekalan barangan khususnya barang makanan dan keperluan asas seperti gula dan minyak masak di peringkat peruncit dan pemborong adalah pada tahap stabil dan mencukupi.

“Ini termasuklah di kawasan yang mengalami bencana banjir baru-baru ini dan sejumlah 181,151 peruncit, 53,912 pemborong dan 9,227 pengilang telah diperiksa dan dapatan mendapati tiada krisis yang direkodkan berlaku di mana-mana kawasan di negara ini,” katanya.

Rosol berkata sejak pelaksanaan PKP sehingga 1 Februari lepas, 5,981 notis di bawah Seksyen 21 Akta Kawalan Harga dan Antipencatutan (AKHAP) 2011 telah dikeluarkan kepada peniaga di seluruh negara. – Bernama


Pelajar di Kanada digantung kerana tak sokong transgender

OTTAWA, 22 Rejab 1444H, Isnin – Seorang pelajar sekolah menengah Katolik di Kanada digantung dan ditangkap kerana menegakkan kebenaran dengan menyokong binarisme jantina, menurut laporan media.

Josh Alexander yang berusia 16 tahun digantung minggu ini dari Sekolah Tinggi Katolik St. Joseph di Renfrew, Ontario, kerana membantah penggunaan bilik air oleh golongan transgender.

“Saya percaya Tuhan hanya cipta dua jantina,” kata Alexander kepada The Epoch Times dalam temu bual.

Remaja itu menulis dalam laman Twitter bahawa polis Ontario menangkap dan mendakwanya selepas hadir ke kelas kerana melanggar perintah.

Peguam Alexander, James Kitchen mendakwa, tindakan sekolah tersebut sebagai satu diskriminasi agama, dan membawa perkara itu ke tribunal hak asasi manusia Ontario.

Beliau berkata, pihak sekolah telah menuduh anak guamnya ‘membuli’ pelajar transgender.

“Jelas sekali, dia sebenarnya tidak membuli mereka kerana istilah itu akan ditakrifkan oleh orang yang munasabah.

“Dia tidak memanggil mereka dengan ‘gelaran’ atau mengejek mereka.

“Tetapi dia hanya menyatakan pandangannya,” katanya.

Junior sekolah menengah itu dilaporkan tidak bersekolah sejak pertama kali digantung pada November.

Penggantungan Alexander telah ditarik balik pada bulan Januari tetapi ia telah diteruskan serta merta selepas Lembaga Sekolah Daerah Katolik Renfrew County. – Agensi


Bebaskan negara dari ‘hantu’ penjajah

SEPERTI yang pernah saya kongsikan dahulu, antara punca kebanggaan saya terhadap filem Mat Kilau adalah kerana dia berani menonjolkan British sebagai penjajah yang rakus dan ganas. Dalam banyak filem lain, yang digambarkan sebagai penjajah mungkin hanya Jepun dan komunis. Ini adalah langkah menongkah arus yang berani dilakukan oleh penerbit.

2. Dua hari lepas, 8 September Queen Elizabeth II meninggal dunia setelah duduk di takhta selama 70 tahun. Beliau adalah Queen of United Kingdom sejak 1952, ketika Tanah Melayu masih lagi dijajah British. Sebahagian rakyat Malaysia dikelirukan lagi antara keperluan menyatakan simpati dan bersedih, atau teruskan hidup seperti biasa sahaja.

3. Penjajah adalah penjajah sama ada secara langsung atau tidak langsung. Mereka datang menyusahkan negara. Mereka membunuh. Mereka menjarah hasil bumi dengan cara paksa. Mereka mengubah budaya dan segala yang mereka boleh ubah. Mereka menghilangkan jati diri kita. Kerana itu bila mereka keluar dari negara kita, kita gembira. Kita laungkan ‘merdeka’ beberapa kali sebagai tanda kegembiraan yang tidak berbelah bagi.

4. Tapi rupanya masih ada ‘pemuja’ British di kalangan anak bangsa kita. Cadangan kibaran bendera separuh tiang, ucapan terima kasih kerana Queen Elizabeth II ‘berkenan’ mengurniakan kemerdekaan, marah netizen memanggilnya ‘beliau’ …. semua itu adalah tindakan-tindakan pelik yang menunjukkan kekaguman melampau terhadap British.

5. Ketika British datang ke Tanah Melayu dan negara Islam lain di Afrika, Tanah Arab, mereka dalam keadaan miskin. Negara mereka tiada sumber. Mereka hidup sederhaana sahaja tidak seperti sekarang. Kekayaan negara mereka datang melalui penjajahan. Dan dengan berpindahnya kekayaan itu, negara Islam pula bertukar menjadi miskin dan mundur.

6. Mereka menjadikan tanah kita sebagai ladang mereka. Mereka tanam dengan tanaman yang menguntungkan pasaran mereka dan bukannya dengan tanaman yang menjadi keperluan penduduk tempatan. Mereka tanam getah di Tanah Melayu dan mereka jual di Eropah. Orang Melayu tidak dapat untung apa pun dari getah kecuali sekadar upah menoreh. Begitulah juga dengan koko dan lain-lain. Akhirnya tanah untuk tanaman keperluan penduduk tempatan berkurangan dan tidak cukup.

7. Mereka mengaut galian yang berharga dengan cara merampas lombong penduduk tempatan. Bijih timah, emas dan selainnya pernah menjadi tempat pertumpahan darah yang sengit antara orang Melayu dan British yang berpermaisurikan Queen Elizebeth II dan keluarganya.

8. Tanah Melayu mungkin bernasib baik kerana British tidak dapat menjual manusia. Tidak seperti di Afrika Tengah, di mana mereka menangkap budak-budak Islam dan menjualnya melalui syarikat-syarikat mereka. Perniagaan menjual manusia dilakukan secara terang-terangan selama tempoh lebih dari 100 tahun. Cara fikir gila dalam mengaut keuntungan untuk kemajuan negara.

9. Mereka kukuhkan penguasaan mereka dengan penubuhan syarikat seperti Syarikat Hindia Timur Inggeris. Mengumpulkan modal lalu menubuhkan bank-bank antarabangsa. Membuat sistem perdagangan yang mengikat negara-negara umat Islam. Memerangkap umat Islam dengan cara halus di dalam urus niaga perdagangan yang berat sebelah dan tidak memberi ruang kepada umat Islam untuk menguasai semula perdagangan.

10. Dan banyak lagi kerosakan lain yang dilakukan oleh British terhadap negara dan rakyat kita. Boleh senaraikan dalam satu senarai yang panjang sama ada dalam bidang undang-undang, atau pendidikan, atau budaya dan lain-lain.

11. Jika ada sesuatu yang kita belajar dari British, pelajaran itu adalah semangat jihad dan melawan penjajah. Itulah sahaja yang kita pelajari selama ini. Hargailah pelajaran itu kerana ia adalah pelajaran yang mahal dan kita akan sentiasa perlukannya dalam hidup kita.

Wallahu a’lam.

Ustaz Muhammad Fauzi Asmuni
Presiden ISMA


Lebih sebulan menunggu, akhirnya Ustaz Ebit Lew tiba di Gaza

GAZA, 17 Zulkaedah 1442H, Isnin – Pendakwah bebas dan aktivis masyarakat, Ustaz Ebit Lew bersama rombongannya dibenarkan masuk ke Gaza melalui Pintu Rafah bagi menyalurkan bantuan kemanusiaan kepada rakyat Palestin.

Dalam tulisan di laman Facebook, Ustaz Ebit, hari ini memaklumkan pasukannya berjaya masuk dengan diiringi tentera Mesir bersama kereta berperisai sepanjang perjalanan.

Beliau berkata, menurut kedutaan Malaysia dan unit perisikan tentera Mesir, rombongannya adalah pasukan pertama di dunia yang dibenarkan masuk melalui Pintu Rafah selepas perang 2021, baru-baru ini.

“Ada lebih 30 pertubuhan bukan kerajaan (NGO) seluruh dunia sedang memohon. Sebahagian ada di Mesir. Doakan mereka semua dimudahkan Allah supaya lebih ramai dapat dibantu,” katanya, hari ini.

Beliau turut memberi ucapan penghargaan kepada Menteri Luar, Datuk Seri Hishammuddin Hussein yang menjadi antara yang terawal membantu pihaknya.

“Terima kasih teramat sangat pada Dato Seri Hishammuddin Hussein yang dari mula membantu pasukan kami. Setiap hari kami bermesej. Dato Seri call Kementerian Luar Mesir dan terus datang ke Mesir untuk membantu saya secara terus.

“Katanya, ustaz jaga team kita ye. Walau terlambat seminit, betapa ramai yang memerlukan di Palestin menderita. Terima kasih Wisma Putra,” katanya.

Pada masa sama, Ustaz Ebit turut menzahirkan ucapan terima kasih kepada Tunku Mahkota Johor, Tunku Ismail Sultan Ibrahim yang telah memberi banyak sumbangan.

“Terima kasih DYAM HRH Crown Prince of Johor TMJ yang sangat banyak membantu dan turut menyumbang bersama. Terima kasih selalu bertanya khabar.

“Terima kasih juga kepada YAB PM Muhyiddin Yassin yang menghubungi Presiden Mesir dengan menyebut tentang misi kami.

“Terima kasih Palestin, Palestine Red Crescent society الهلال الاحمر الفلسطيني . Terima kasih Malaysian Red Crescent. Terima kasih kerajaan Mesir yang membantu segala urusan dan menjaga keselamatan kami sepanjang perjalanan,” katanya.

Beliau berkata, perjalanan ke Gaza menimbulkan rasa sebak dan sayu ibarat pulang kampung halaman sendiri.

“Mungkin dari kecil berdoa untuk rakyat Palestin. Kini dapat jejak kaki ke sini. Saya minta maaf tidak update sebelum ini atas faktor keselamatan.

“Terharu bila sampai kami disambut oleh Palestin Red Crescent. Ramai berebut untuk menyambut. Kementerian Kesihatan Palestin dan Kementerian Luar Palestin.

“Sepanjang masuk sempadan Rafah cuma kedengaran semua ajak minum, makan dan ke rumah mereka. Terasa seperti keluarga yang sangat dekat,” katanya.

Ustaz Ebit bersama pasukannya berlepas ke Mesir pada 25 Mei lalu dan tiba di Mesir dua hari kemudian.

Beliau turut memaklumkan sudah membeli barangan keperluan asas serta ubat-ubatan yang akan dibawa menggunakan dua treler dan beberapa lori untuk dihantar terus ke hospital Gaza pada hari terbabit.

Sementara itu, Hishamuddin meluahkan rasa gembira apabila mendapat makluman ketibaan Ustaz Ebit di Gaza.

“Allahuakbar. Sebak bila dapat tahu ustaz akhirnya sampai ke Gaza. Bersyukur sangat dengan perkembangan terbaru ini setelah pelbagai ikhtiar diusahakan Wisma Putra serta Kedutaan Malaysia terutama di Mesir demi membantu ustaz. Ini termasuklah menerusi lawatan saya ke Mesir baru-baru ini. Alhamdulillah.

“Ustaz dan team jaga diri baik-baik. Apa-apa keperluan, maklum terus saya atau pihak kedutaan. Kami doakan, semoga setiap hajat ustaz demi kebaikan rakyat Palestin dimakbulkan Allah SWT dan menjadi asbab kebaikan untuk semua,” katanya.


4 suspek samun mati ditembak polis

SUNGAI BULOH, 10 Jamadilawal 1442H, Jumaat – Empat lelaki yang dipercayai menyamun sebuah rumah di Rawang dekat sini hari ini, mati ditembak oleh polis ketika cuba melarikan diri dalam kejadian tengah hari tadi.

Pemangku Ketua Polis Selangor Datuk Arjunaidi Mohamed berkata dalam kejadian kira-kira 1 tengah hari itu, pasukan polis yang menerima maklumat tentang kejadian tersebut terserempak dengan sebuah kereta jenis Perodua Axia yang dipandu dalam keadaan mencurigakan.

Susulan itu, pasukan kereta peronda polis tersebut bertindak mengekori kereta suspek hingga ke sebatang jalan berhampiran Hospital Sungai Buloh sebelum mengarahkan suspek memberhentikan kenderaan, namun suspek enggan, memaksa polis mengejar kereta mereka hingga ke Jalan Kuala Selangor di sini.

“Kereta yang dinaiki suspek kemudian merempuh sebuah motosikal GrabFood ditunggang seorang wanita tempatan sebelum menggilis dan mengheret mangsa sejauh beberapa meter.

“Apabila suspek merempuh mangsa, suspek tidak boleh ke depan lalu cuba merempuh mangsa buat kali kedua, memaksa polis melepaskan beberapa das tembakan ke arah kereta suspek untuk menyelamatkan mangsa daripada dirempuh,” katanya kepada pemberita di tempat kejadian.

Arjunaidi berkata seorang daripada suspek kemudian keluar dari kereta sambil memegang parang menyebabkan polis terpaksa melepaskan beberapa das tembakan lagi yang mengenai kesemua suspek.

Kesemua mereka disahkan mati di tempat kejadian.

Beliau berkata semakan mendapati kesemua lelaki itu yang berusia dalam lingkungan 20-an merupakan kumpulan samun bertopeng yang dikehendaki polis.

“Kami percaya kesemua suspek terlibat dengan lebih 50 kes samun di sekitar Selangor sejak awal tahun ini dan dua daripada suspek mempunyai rekod jenayah lampau lari daripada sekatan polis yang disiasat di bawah Akta Pencegahan Jenayah (POCA) di Johor Bahru,” katanya.

“Modus operandi yang digunakan suspek untuk menyamun ialah menyasarkan rumah yang tidak berpagar dengan memakai topeng muka dan topi keledar serta bersenjatakan parang,” katanya, menambah kereta yang dinaiki suspek juga mempunyai rekod digunakan dalam kes samun di Petaling Jaya.

Arjunaidi berkata pemeriksaan ke atas kereta suspek menemukan beberapa bilah parang, barangan kemas, wang tunai, beberapa topi keledar dan pakaian hitam dipercayai digunakan suspek dalam kegiatan jenayah mereka.

Beliau berkata polis sedang memburu saki-baki ahli kumpulan itu.

Ditanya mengenai keadaan penunggang GrabFood yang dirempuh, Arjunaidi berkata mangsa mengalami kecederaan pada beberapa bahagian badan dan dibawa ke Hospital Sungai Buloh untuk menerima rawatan. – Bernama


Serangan hospital Gaza patut buka mata negara Arab terhadap Israel

Oleh Athirah Huda Zalhe

BANGI, 4 Rabiulakhir 1445H, Khamis – Demi solidariti ke atas Palestin, sudah tiba masanya untuk negara-negara Arab yang cenderung ke arah Israel mengubah pendirian dan memperbetulkan polisi diplomatik mereka.

Pengarah Gabungan Solidariti Pembebasan Palestin, Ustaz Muhammad Fauzi Asmuni berkata, serangan ‘ganas’ ke atas Hospital Al-Ahli Al-Arabi di Gaza baru-baru ini, sepatutnya membuka mata negara sekitar Palestin bahawa nyawa orang Arab tiada nilai bagi Israel serta sekutunya.

Beliau menegaskan, tidak mustahil nasib rakyat Palestin hari ini akan dihadapi juga oleh negara-negara Arab lain akan datang.

“Justeru, diharapkan pemimpin negara Arab akan mula berubah sikap dan membetulkan polisi negara masing-masing terhadap Israel.

“Langkah Jordan yang membatalkan lawatan Joe Biden (Presiden Amerika Syarikat) dan langkah Mesir yang memberi amaran akan menghantar bantuan ke Gaza dengan iringan tentera adalah langkah yang patut ditiru oleh negara Arab lain,” katanya kepada Ismaweb.net, hari ini.

Dilaporkan, lebih 600 rakyat Palestin maut dan ratusan lagi cedera dalam serangan udara Israel menyasarkan Hospital Al-Ahli Al-Arab, kelmarin.

Hospital itu berfungsi sebagai tempat perlindungan bagi ribuan penduduk Palestin yang meninggalkan kediaman mereka di utara Gaza.

Mengutuk tindakan rejim itu, Muhammad Fauzi berkata, serangan berkenaan jelas menunjukkan Israel pengecut dalam berdepan pejuang Briged al-Qassam.

“Ini juga menunjukkan secara jelas betapa kelam kabutnya Israel dalam berdepan dengan situasi perang kali ini,” katanya.

Untuk rekod, Gabungan Solidariti Pembebasan Palestin ditubuhkan pada Sabtu lalu bagi menggarap semua kekuatan umat Islam untuk disatukan dalam langkah yang lebih strategik ke arah membebaskan Palestin daripada penjajahan rejim Israel.

Gabungan itu disertai hampir 13 pertubuhan bukan kerajaan (NGO), termasuk Ikatan Muslimin Malaysia (ISMA), Aman Palestin, Majlis Ulama ISMA (MUIS), Persatuan Belia Islam Nasional (PEMBINA), Ikatan Peguam-Peguam Muslim Malaysia (iPeguam) dan Ikatan Guru-Guru Muslim Malaysia (iGuru).

Turut serta Zaaba Institute, Gerakan Pengundi Sedar (GPS), Kelab Perwira, Arus Baru, Silat Hang Tuah, Persatuan Ahli Seni dan Budaya (PERSENI) dan Gabungan Ahli Sunnah Malaysia (GASMA).

Gabungan ini akan menjalankan kempen selama dua bulan, selain menjalankan usaha melobi dan menggesa pihak kerajaan serta badan-badan antarabangsa supaya mengatur langkah ke arah membebaskan Palestin.


Papan tanda Cina: DAP jolok sarang tebuan, terimalah akibatnya

BANGI, 1 Muharram 1442H, Khamis – Gerakan Massa Pemuda Ikatan Muslimin Malaysia (ISMA) mengecam tindakan parti rasis serta cauvinis, DAP yang bertindak meletakkan karektor tulisan Cina di papan tanda yang nama jalannya sudah tertera dalam bahasa Melayu.

Ahli Jawatankuasanya, Soufi Anual berkata, parti berkenaan bertindak sesuka hati tidak memahami jiwa dan aspirasi Bumiputera Borneo, meskipun menerima pelbagai kecaman terutama dalam kalangan penduduk asal Sarawak.

“Itulah, bak kata pepatah masuk kandang kambing, mengembek, masuk kandang lembu, bunyi la lembu.

“Ini dijoloknya sarang tebuan, habis la DAP dicemuh oleh orang-orang Sarawak,” katanya dalam satu kenyataan, hari ini.

Hari ini tular gambar beberapa orang pemuda dipercayai dari DAPSY meletakkan karektor tulisan Cina di papan tanda jalan di Sarawak.

Menerusi satu hantaran di Facebook DAP Sarawak, ia melibatkan papan tanda di tiga batang jalan utama iaitu di Jalan Main Bazaar, Wayang Street dan Jalan Greenhill.

Membandingkan dengan usaha dilakukan Pemuda ISMA, Soufi berkata, pihaknya menganjurkan kempen ‘Kembalikan Nama Asal, Hapus Hak Penjajah’ yang memfokuskan usaha untuk mengembalikan nama Bukit Melaka.

Beliau berkata, orang ramai boleh menyaksikan reaksi masyarakat yang menyokong dan mendoakan kejayaan usaha itu menerusi ruangan komen di laman Facebook Pemuda ISMA.

Katanya, usaha berkenaan didukung oleh fakta sejarah, bukannya omong kosong atau retorik semata.

“Sesungguhnya usaha mengembalikan dan mengangkat sejarah tamadun sendiri yang penuh gilang gemilang dulunya begitu dinanti-nantikan oleh masyarakat kita.

“Apa lagi, dayung sudah di tangan. Perahu sudah di atas air. Ayuh kita kembalikan nama asal Bukit Melaka dan tempat sejarah yang lain.

Setakat ini, petisyen Rakyat Sokong Kembalikan Nama Asal Bukit Melaka telah mendapat sokongan ramai apabila ia ditandatangani oleh 16,754 rakyat sehingga jam 5 petang hari ini.

Kempen itu dilaksanakan bagi mengembalikan semangat kemerdekaan masyarakat kepada perjuangan membebaskan tanah air yang telah dimulakan oleh pejuang-pejuang lampau sejak 500 tahun yang lalu.

“Petisyen atas talian masih diteruskan. Ayuh turunkan tandatangan sokongan anda. http://chng.it/dRfgr588,” kata Soufi.


Gempa bumi: Taliban mohon bantuan antarabangsa

KABUL, 23 Zulkaedah 1443H, Khamis – Pemimpin Taliban meminta bantuan antarabangsa selepas gempa bumi paling dahsyat dalam beberapa dekad melanda timur Afghanistan, sehingga mengorbankan sekurang-kurangnya 1,000 orang.

Gempa bumi berukuran 6.1 skala Richter melanda kawasan luar bandar, kawasan pergunungan di wilayah Paktika dan Khost berhampiran sempadan Pakistan pada malam Selasa, meruntuhkan rumah ketika orang ramai tidur.

Ketua Jabatan Penerangan dan Kebudayaan di Paktika, Mohammad Amin Huzaifa memberitahu pemberita bahawa lebih 1,000 orang terbunuh dan lebih 1,500 yang lain cedera di daerah Gayan dan Barmal di Paktika sahaja.

Katanya, angka itu dijangka meningkat.

Dalam mesyuarat tergempar, kerajaan Afghanistan meluluskan AS$1.1 juta untuk usaha bantuan.

Bagaimanpun, memandangkan negara itu sudah berdepan krisis kewangan dan kemanusiaan, pemimpin tertinggi Taliban, Mullah Hibatullah Akhundzada meminta bantuan masyarakat antarabangsa.

“Kami juga meminta masyarakat antarabangsa, pertubuhan bantuan dan agensi kemanusiaan untuk menyokong rakyat Afghanistan ketika bencana besar ini dan membantu mangsa sebanyak mungkin,” katanya.

Tawaran bantuan segera turut hadir dari Pakistan.

Gegaran turut direkodkan di negara itu, namun pihak berkuasa tidak melaporkan kerosakan atau kemalangan jiwa.

Pejabat Kementerian Luar Pakistan berkata, bahawa negara itu sedang berusaha menghulurkan bantuan.

Gempa bumi itu adalah yang paling mengerikan di Afghanistan sejak 1998, apabila gegaran 6.5 skala Richter membunuh lebih 4,000 orang di wilayah Takhar di utara negara itu. – Agensi

Pautan terdahulu;


Memualkan! Ahli politik ‘kutip’ SD ingkar nasihat Agong

Oleh Siti Hafidah Abd Ghaffar

BANGI, 28 Rabiulakhir 1442H, Isnin – Tindakan ‘mengutip’ akuan bersumpah (SD) demi kepentingan peribadi adalah memualkan dan tidak menghormati saranan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk memberhentikan segera segala politiking.

Terdahulu, Ketua Pembangkang, Datuk Seri Anwar Ibrahim dilaporkan sekali lagi akan cuba meyakinkan Seri Paduka bahawa beliau mempunyai bilangan sokongan yang mencukupi dalam kalangan Ahli Dewan Rakyat.

Ahli Parlimen Port Dickson itu didakwa sudah mempunyai 113 sokongan dalam bentuk SD termasuk 10 daripada pemimpin UMNO bagi mengambil alih kerajaan.

Menurut sumber yang rapat dengan percaturan tersebut, antara 10 Ahli Parlimen UMNO yang memberi sokongan termasuk bekas Perdana Menteri, Datuk Seri Najib Razak dan Presiden UMNO, Datuk Seri Dr Ahmad Zahid Hamidi.

Selain Ahli Parlimen Pekan dan Bagan Datoh adalah Ahli Parlimen Pasir Salak, Datuk Seri Tajuddin Abdul Rahman; Ahli Parlimen Pontian, Datuk Seri Ahmad Maslan; Ahli Parlimen Padang Rengas, Datuk Seri Mohamed Nazri Abdul Aziz dan Ahli Parlimen Kinabatangan, Datuk Seri Bung Moktar Radin.

Nama Ahli Parlimen Kimanis, Datuk Mohamad Alamin; Ahli Parlimen Machang, Datuk Ahmad Jazlan Yaakub; Ahli Parlimen Paya Besar, Mohd Shahar Abdullah dan Anggota Parlimen Parit, Datuk Mohd Nizar Zakaria turut tersenarai.

Ketua Penerangan Angkatan Pemuda-Pemudi BERJASA (ANGKASA), Asyraf Badhrul berkata, sekiranya benar berlaku seperti yang disebutkan sumber itu, perbuatan ‘kutip SD’ demi kepentingan peribadi adalah memualkan.

Bahkan tindakan itu juga tidak menghormati Agong yang telah bertitah untuk ahli politik tidak lagi terus menerus mengheret rakyat ke kancah politik tidak menentu, katanya.

“Tapi perkara ini tak mengejutkan kita pun, memang kita tahu ahli politik yang sedia ada ini kebanyakan cuma fikir ‘what’s in it for me’ berbanding apa yang terbaik untuk negara,” katanya ketika dihubungi Ismaweb.net, hari ini.

Tambahnya lagi, perkara itu juga menunjukkan beberapa ‘hint’ perpecahan yang semakin berlaku dalam UMNO dan Barisan Nasional (BN), termasuk kegagalan Anwar untuk mendapat sokongan yang cukup.

“Sehubungan itu, kami seru Malaysia menuju politik matang dan sejahtera dengan pemimpin yang berwibawa,” katanya.


Mimbar berusia lebih 100 tahun masih utuh

GOPENG, 2 Syaaban 1442H, Selasa – Mimbar berusia lebih 100 tahun dipercayai dihasilkan oleh pengukir terkenal abad ke-19 iaitu Allahyarham Megat Ja’afar, keturunan Megat Terawis, ditemui masih terpelihara dan utuh di dalam Masjid Ahmadiah Kampung Kepayang di sini.

Megat Ja’afar merupakan keturunan Megat Terawis iaitu Orang Kaya Bendahara Perak yang pertama pada zaman pemerintahan Sultan Perak pertama, Paduka Seri Sultan Muzaffar Shah I.

Ketua Jabatan Seni dan Reka Bentuk Fakulti Seni, Komputeran dan Industri Kreatif Universiti Pendidikan Sultan Idris (UPSI), Dr Harleny Abd Arif berkata, mimbar dengan ketinggian lebih tiga meter itu mempunyai keunikan tersendiri.

“Dalam ratusan mimbar seluruh negara ini dan negara jiran yang saya kaji dan temui, saya dapati mimbar ini mempunyai kelainan dari segi inskripsi yang berada di bahagian dalam kerangka mimbar yang tercatat nama Megat Ja’afar berserta tahun pembuatan dalam angka Arab,” katanya kepada Bernama sewaktu melawat mimbar tersebut di Masjid Ahmadiah Kampung Kepayang, terletak kira-kira 30 kilometer dari Ipoh.

Katanya, angka versi Arab itu apabila diterjemahkan ke Rumi, ia mencatatkan tahun 1323 Hijrah, bersamaan tahun 1905 Masihi. Lebih menariknya, mimbar berkenaan dipercayai dihasilkan pada tahun sama masjid itu didirikan.

Harleny berkata, antara keunikan yang terdapat pada mimbar yang diperbuat daripada kayu keras itu adalah motif ukirannya diilhamkan daripada sumber alam semula jadi termasuk motif daun Kelumpang, daun Ketumbit dan daun Bayam Peraksi.

Katanya, hasil kajian yang dijalankan sejak 2009 itu turut mendapati terdapat tiga jenis teknik ukiran yang diaplikasikan pada mimbar berusia lebih seabad itu iaitu teknik Tebuk Tembus Bersilat, Tebuk Timbul Bersilat dan Ukiran Layang.

“Kajian ini juga saya jalankan dengan merujuk Persatuan Keturunan Megat Terawis Malaysia bagi mendapatkan maklumat berkenaan Megat Ja’afar dan Persatuan Penggiat Seni Ukiran Kayu Malaysia (PENGUKIR) bagi mengesahkan jenis motif pada mimbar,” katanya.

Menurutnya, terdapat juga mimbar yang dihasilkan Megat Ja’afar ada ditempatkan di Masjid Teluk Memali Seri Bougainvillea di Perak Tengah, kira-kira 16 tahun kemudian kerana ditemui terdapat inskripsi di bahagian belakang panel gunungan mimbarnya, sama seperti inskripsi yang dicatatkan pada mimbar Masjid Ahmadiah Kampung Kepayang.

Sementara itu, Timbalan Pengerusi Masjid Ahmadiah Kampung Kepayang Mohd Sukri Saad ketika ditemui memberitahu pihak pengurusan masjid sentiasa memelihara mimbar yang ditempatkan di masjid berusia lebih seabad itu supaya tetap terpelihara.

Menurutnya, sejarah mimbar itu amat terkenal dan dikagumi oleh penduduk asal di kampung itu yang sering mengunjungi masjid berkenaan.

“Ini adalah antara masjid tertua di sini selain Masjid Teluk Memali yang terletak kira-kira 13 kilometer dari sini.

“Antara kerja-kerja penyelenggaraan yang kita lakukan termasuklah menitikberatkan penjagaan kayu dengan mengecatnya semula,” katanya.

Mohd Sukri berkata, mimbar itu tetap kukuh sehingga ke hari ini kerana pembuatanya menggunakan teknik cantuman baji tanpa menggunakan sebarang paku. – Bernama


Isu kenyataan Zahid: Ketua Pegawai Media BN digantung tugas sebulan

KUALA LUMPUR, 21 Rejab 1442H, Jumaat – Ketua Pegawai Media Barisan Nasional (BN) digantung tugas serta-merta selepas didakwa mengeluarkan kenyataan yang mempunyai sedikit kekhilafan mengenai persidangan Parlimen.

“Merujuk kepada kenyataan media oleh Pengerusi Barisan Nasional (BN) yang bertarikh 4 Mac 2021, Datuk Seri Dr Ahmad Zahid Hamidi telah mengarahkan agar sedikit kekeliruan terhadap kenyataan media berkenaan adalah atas kekhilafan seorang pegawai di Sekretariat BN,” kata Setiausaha Eksekutif BN, Datuk Mohamad Sahfri Ab Aziz

Beliau memaklumkan, pihaknya telah mewujudkan Jawatankuasa Siasatan Dalaman pada pagi ini bagi membincangkan penyiaran kenyataan media Pengerusi BN yang tidak mendapat kelulusan pihak Sekretariat Dewan Tertinggi BN terlebih dahulu.

Katanya, ia kurang tepat sebagaimana yang telah diperbincang dan diputuskan dalam Mesyuarat Dewan Tertinggi BN.

“Maka setelah mendengar pandangan Jawatankuasa Siasatan Dalaman, saya telah menggantung tugas Ketua Pegawai Media BN bagi tempoh satu bulan berkuat kuasa serta-merta.

“Ini juga bagi membolehkan proses siasatan dalaman dapat dilaksanakan dengan lebih terperinci dan lebih berkesan,” katanya.

Semalam, Ahmad Zahid dalam kenyataan media antara lain menjelaskan BN mengesyorkan Ahli-Ahli Dewan Rakyat menyeru Perdana Menteri dan Jemaah Menteri menghormati titah Yang di-Pertuan Agong agar sidang Parlimen dilaksanakan dalam kadar segera.

Malah, beliau merayu Al-Sultan Abdullah Ri’ayatuddin Al-Mustafa Billah Shah untuk menitahkan sidang Parlimen diadakan dengan kadar segera.

Bagaimanapun, tiga parti komponen BN iaitu MIC, MCA, Parti Bersatu Rakyat Sabah (PBRS) menyanggah kenyataan Ahmad Zahid.

Mereka menegaskan mesyuarat Dewan Tertinggi BN pada Rabu lalu mengambil ketetapan untuk tidak membuat sebarang andaian dengan titah Seri Paduka Baginda berhubung sidang Parlimen.


Gempa bumi gegar New Zealand, amaran tsunami dikeluarkan

WELLINGTON, 21 Rejab 1442H, Jumaat – Gempa bumi berkekuatan 8.1 skala Richter melanda pantai timur laut New Zealand pada Jumaat, sehingga mencetuskan amaran tsunami di wilayah berkenaan.

Gempa kuat yang melanda Kepulauan Karmadec kira-kira jam 7.28 malam waktu tempatan, dikesan pada kedalaman 19.4 kilometer (12 batu), menurut Kajian Geologi AS.

Agensi Pengurusan Kecemasan Nasional New Zealand memberitahu, gegaran itu berukuran 8.0 magnitud.

Agensi itu turut mengeluarkan amaran tsunami di timur laut New Zealand berhampiran wilayah Kepulauan Kermadec berikutan gempa kuat kedua dalam tempoh kurang daripada enam jam.

“Penduduk berdekatan pantai di kawasan berkenaan harus segera berpindah ke tempat tinggi berhampiran atau zon evakuasi tsunami. Jangan berada di rumah.

“Arahan ini termasuk untuk Pantai Timur Pulau Utara dari Bay Islands ke Whangarei dan dari Matata ke Tolaga Bay,” kata agensi itu dalam satu kenyataan.

Sebelum ini, gempa berkekuatan 7.3 skala Richter pernah melanda utara New Zealand yang memdorong amaran tsunami di kawasan persisir pantai.-  Agensi


Semua pihak diseru tak buat spekulasi isu kalimah Allah

KUALA LUMPUR, 26 Rejab 1442H, Khamis – Menteri Dalam Negeri Datuk Seri Hamzah Zainudin menyeru semua pihak supaya tidak membuat sebarang spekulasi mahupun tafsiran sendiri berhubung keputusan Mahkamah Tinggi semalam mengenai isu kalimah “Allah”.

Hamzah dalam kenyataannya hari ini berkata semua pihak perlu menghormati proses perundangan dan kehakiman negara.

“Kementerian Dalam Negeri (KDN) mengambil maklum keputusan yang dibuat oleh Mahkamah Tinggi berkaitan isu kalimah “Allah” dan hal-hal lain yang telah dibawa oleh Jill Ireland (Jill Ireland Lawrence Bill) terhadap KDN.

“Dalam hal ini, KDN akan memutuskan tindakan susulan daripada aspek perundangan selepas menerima alasan penghakiman secara bertulis dari pihak Mahkamah Tinggi di sini,” katanya.

Semalam, Mahkamah Tinggi di sini memutuskan bahawa penganut agama Kristian di seluruh negara boleh menggunakan kalimah “Allah” dan tiga perkataan Arab iaitu Baitullah, Kaabah dan solat dalam penerbitan agama mereka untuk tujuan pendidikan.

Ini susulan keputusan Hakim Mahkamah Rayuan Datuk Nor Bee Ariffin, yang bersidang sebagai Hakim Mahkamah Tinggi, membenarkan permohonan semakan kehakiman yang dikemukakan wanita suku kaum Melanau dari Sarawak yang beragama Kristian, Jill Ireland Lawrence Bill.

Dalam permohonannya, Jill Ireland antara lain memohon perisytiharan bahawa adalah hak perlembagaannya untuk mengakses penerbitan Kristian dalam menjalankan haknya mengamalkan agama dan hak untuk pendidikan, seperti yang diperuntukkan di bawah Perkara 11 Perlembagaan Persekutuan. – Bernama


Kebaikan berubah menjadi kejahatan

1. DALAM al-Quran, Allah mendidik kita agar memohon perlindungan dari syaitan saat ingin melakukan kebaikan. Ini kerana, syaitan berupaya menghiasai kebaikan itu menjadi satu unsur dosa dan sia-sia.

2. Firman Allah:

فَإِذَا قَرَأْتَ الْقُرْآنَ فَاسْتَعِذْ بِاللَّهِ مِنَ الشَّيْطَانِ الرَّجِيمِ

“Apabila engkau membaca Al-Quran, maka hendaklah engkau terlebih dahulu) memohon perlindungan kepada Allah dari hasutan Syaitan yang kena rejam.” (Surah al-Nahl: 98)

3. Ketika mnghuraikan mengenai ayat ini, Sheikh al-Tantawi menjelaskan bahawa biarpun al-Quran itu adalah sumber hidayah, namun, syaitan berupaya mengelirukan manusia sehingga menyebabkan manusia tidak dapat mengambil manfaat daripadanya. Kata beliau:

فيثير أمامه ألوانا من الشكوك فيما يفيد من قراءته، فيفوت عليه الانتفاع بهدى الله وآياته

“Maka syaitan dan memberikan kesan kepada manusia dengan pelbagai warna kekeliruan terhadap apa-apa perkara yang boleh memberikan manfaat kepada manusia sehingga mereka tidak dapat mengambil manfaat daripada hidayah Allah dan bukti-bukti kebesarannya.” (Tafsir al-Wasit)

4. Lebih malang lagi apabila membaca al-Quran itu menjadi satu perkara yang sia-sia apabila dihiasi dengan perasaan riak dan ingin menunjuk-nunjuk. Syaitan meniupkan rasa bangga diri sehingga manusia tidak sedar amalan mereka berupaya menjadi debu.

5. Bahkan syaitan juga boleh membisikkan api perdebatan melalui kefahaman manusia terhadap al-Quran sehingga manusia tenggelam dalam pergaduhan dan tidak dapat mengambil manfaat daripadanya.

6. Oleh yang demikian, sekalipun al-Quran itu adalah sumber segala kebaikan, Allah tetap mendidik manusia akan memohon perlindungan daripada tipu daya syaitan. Tiada siapa boleh menyangka, kebaikan itu dihiasi oleh syaitan dengan hasutannya sehingga menjadi unsur sia-sia.

Semoga Allah mebimbing kita.

Dr Ahmad Sanusi Azmi


‘Win-win solution’? Mengarut! Jangan berunding dengan penceroboh haram

BANGI, 28 Zulkaedah 1442H, Jumaat – Pertubuhan-Pertubuhan Pembela Islam (PEMBELA) hari ini menggesa kerajaan negeri Pahang menutup semua ruang rundingan dengan penceroboh haram Hutan Simpan Kekal Batu Talam di Raub.

Gesaan itu susulan laporan yang mendakwa kumpulan pekebun haram mahu berunding dengan kerajaan negeri, kononnya supaya ada keputusan ‘menang-menang’ antara kedua-dua belah pihak.

Pengerusi Save Musang King Alliance (Samka), Wilson Chang Yee Chin dilaporkan meminta kerajaan negeri memberhentikan segala operasi pembersihan dan mengadakan dialog dengan pekebun secepat mungkin bagi mencapai penyelesaian menang-menang.

Dia kononnya mendakwa, kerajaan Pahang bukan sahaja mengabaikan seruan pekebun-pekebun, malah mengancam dan menganiaya pekebun dengan tindakan penguatkuasaan.

“Samka terkejut kenyataan Ketua Jabatan Perhutanan Negeri bahawa mereka akan memusnahkan kebun durian seluas 101 hektar serta membuat rondaan dan tangkapan ke atas mana-mana individu atau pekebun yang memasuki kawasan tersebut.

“Samka menyeru supaya pihak berkuat-kuasa tidak menganggap pekebun-pekebun sebagai pengganas padahal mereka hanya pekebun-pekebun yang rajin bekerja,” dakwanya.

Menyelar tindakan kumpulan penceroboh itu, Pengerusi PEMBELA, Haji Aminuddin Yahaya menyifatkan permintaan rundingan berkenaan seolah-olah menunjukkan tanah itu milik mereka.

“Lihatlah betapa angkuhnya mereka. Sudah menjarah ratusan juta ringgit hasil dari pencerobohan pun mahu kaut untung lagi? Memang tamak haloba sungguh.

“Malah, mereka ‘play victim’ pula dengan kononnya pihak berkuasa melayan mereka seperti pengganas,” katanya dalam kenyataan, hari ini.

Membidas kembali tuduhan itu, Aminuddin berkata, umum mengetahui bahawa pihak berkuasa tidak langsung bertindak seperti pengganas, kerana tiada mana-mana penceroboh didera atau ditembak.

Sebaliknya, kata beliau, penceroboh dan pengikutnya yang telah bertindak mengasari pihak berkuasa dan memusnahkan jambatan-jambatan untuk menyekat pergerakan serta operasi.

“Itupun pihak berkuasa masih berlembut lagi dengan mereka. Sepatutnya mereka bersyukur. Saya harap pihak kerajaan negeri menutup segala pintu rundingan kerana apa yang layak buat mereka, hanyalah hukuman.

“Jika pencerobohan boleh dirunding-runding, maka lagi banyaklah pencerobohan yang berlaku di kemudian hari,” katanya.

Terdahulu, seramai 18 penceroboh haram kebun durian Musang King ditahan kerana disyaki menceroboh Hutan Simpan Kekal (HSK) Batu Talam di Raub.

Mereka ditahan selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi memusnahkan pokok durian Musang King di Hutan Simpan Kekal (HSK) Batu Talam, Raub.


Elak tanah rizab Melayu terhakis, ‘pentadbir’ mesti pakar

BANGI, 15 Ramadan 1444H, Khamis – Kaedah bagi mengelakkan tanah rizab Melayu terus terhakis adalah dengan memperkasakan modal insan pihak yang bertanggungjawab mengurus dan mentadbir tanah berkenaan.

Naib Canselor Universiti Geomatika Malaysia dan Presiden Pertubuhan Profesional Tanah Malaysia (PERTAMA), Prof Dr Ismail Omar berkata, sekiranya tanah rizab Melayu berbaki seluas 4.9 juta hektar dinilai dengan harga pasaran sebanyak RM50,000 sehektar, maka nilai pasaran keseluruhan tanah rizab Melayu dimiliki orang Melayu berjumlah RM245 bilion.

Nilaian ini selepas mengambil kira harga tanah rizab Melayu lebih rendah sehingga 40 peratus di pasaran berbanding tanah lain, katanya.

Namun, orang Melayu tidak seharusnya melihat keluasan tanah rizab Melayu semata-mata, tetapi juga kualiti dan nilai ekonomi tanah berkenaan.

“Apalah gunanya kita memiliki tanah luas, tetapi nilainya rendah kerana terletak di lokasi mudah terkesan banjir atau jauh di pedalaman.

“Apapun, luas tanah juga perlu diambil kira kerana ia menentukan nilai pasaran,” katanya dalam tulisan rencana di Berita Harian, hari ini.

Baik dari segi nilai pasaran dan mahupun nilai sentimental, beliau berkata, tanah rizab Melayu sebesar ini adalah khazanah orang Melayu yang tidak terhingga nilainya.

“Sudah tentu, tanah rizab Melayu bernilai tinggi ini perlu dijaga dan ditambah baik demi anak cucu pada masa hadapan, katanya.

Berikutan itu, pentadbir tanah di agensi berkaitan tanah (ABT) sama ada pada peringkat persekutuan atau negeri perlu memberi keutamaan untuk melindungi dan menambah baik nilai tanah rizab Melayu.

Begitu juga di agensi separa kerajaan, agensi berkaitan kerajaan dan pihak swasta berkaitan dengan pentadbiran serta pembangunan tanah.

“Sesungguhnya, mereka adalah jentera utama dan kakitangan, sekali gus menjadi mata dan telinga kerajaan yang dipertanggungjawabkan untuk melindungi dan menambah nilai tanah berkenaan.

“Mereka perlu mengumpul data, menganalisis dan menambah baik kualiti dan kuantiti tanah rizab Melayu dan tanah lain di negara ini.

“Justeru, pentadbir tanah perlu mempunyai kemahiran dan kelayakan sesuai untuk menjalankan tugas mereka,” katanya.

Dengan kecanggihan sistem pentadbiran tanah hari ini, Prof Ismail berkata, pentadbir tanah perlu memiliki ijazah dalam bidang pentadbiran tanah dengan tujahan khusus berkaitan tanah rizab Melayu.

“Mereka juga perlu dilatih dari semasa ke semasa untuk memperkasa ilmu pengetahuan kesedaran pentingnya menjaga dan menambah baik tanah rizab Melayu,” katanya.


Strain baharu COVID-19: UK gantung penerbangan ke 6 negara Afrika Selatan

LONDON, 21 Rabiulakhir 1443H, Jumaat – United Kingdom (UK) menggantung penerbangan ke enam negara di selatan benua Afrika – Afrika Selatan, Botswana, Lesotho, Eswatini, Zimbabwe dan Namibia – sehingga 28 November berikutan penularan strain COVID-19 B.1.1.529, kata kerajaan UK.

“Mulai tengah hari Jumaat (26 November), Afrika Selatan, Botswana, Lesotho, Eswatini, Zimbabwe dan Namibia akan dimasukkan ke senarai merah untuk perjalanan UK… Penerbangan terus dari enam negara akan dihentikan mulai tengah hari Jumaat sehingga kuarantin hotel dapat disediakan bermula 4 pagi Ahad (28 November),” lapor Sputnik, memetik kenyataan yang dikeluarkan oleh kerajaan.

Mulai hari Jumaat, warganegara bukan UK dan Ireland yang melawat enam negara Afrika itu dalam tempoh 10 hari yang lalu tidak dibenarkan masuk ke UK, manakala warga UK dan Ireland dikehendaki menjalani kuarantin kendiri selama 10 hari.

Awal minggu ini, saintis dari UK memberi amaran mengenai kemunculan strain COVID-19 baharu yang mengandungi 32 mutasi, di Botswana. Kebanyakan mutasi berkenaan menunjukkan kebolehjangkitan yang tinggi dan ketahanan terhadap vaksin.

Strain itu juga mengandungi lebih banyak perubahan dalam “protein spike” berbanding semua varian COVID-19 yang lain.

Institut Penyakit Berjangkit Kebangsaan Afrika Selatan kemudiannya turut mengesahkan bahawa strain baharu itu ditemui di Afrika Selatan, dengan mencatat  22 kes setakat ini. – Bernama


Bajet 2022 ‘wow’, hayati keperitan semua golongan

Oleh Zuhayati Yazid

BANGI, 22 Rabiulawal 1443H, Jumaat – Pemberian bantuan secara tunai sehingga RM2,000 kepada rakyat disifatkan sebagai belanjawan yang luar biasa kerana memahami dan menghayati keperitan yang sedang dialami.

Perkara itu disuarakan oleh penganalisis politik, Azmi Hassan yang melihat belanjawan kali ini berbeza daripada sebelumnya di saat rakyat sedang berduka selepas menghadapi pandemik COVID-19.

“Saya merasakan bajet kali ini sangat ‘wow’ kerana bantuan wang tunai bermula dari RM100 hingga RM2,000 kepada orang ramai yang amat memerlukan di saat ini,” katanya ketika hadir menjadi panel dalam Analisis Pasca Bajet 2022 di Buletin Tv Pertiwi, malam ini.

Mengulas mengenai Cukai Makmur dikenakan kepada syarikat-syarikat gergasi yang mendapat perolehan tahunan melebihi RM100 juta, beliau menyifatkan pelaksanaannya sebagai langkah relevan dan bertepatan dengan konsep Keluarga Malaysia diperkenal Perdana Menteri.

“Pelaksanaan Cukai Makmur ini hanya ‘one-off’ dan bersesuaian dengan konsep yang diperkenalkan Keluarga Malaysia.

“Kita melihat syarikat besar atau industri yang mendapat perolehan lebih RM100 juta kenalah bayar lebih sedikit, bagi saya inilah dikatakan Keluarga Malaysia.

“Kita sama-sama berkongsi bagi mereka yang memerlukan, kita bagi bantuan, manakala bagi yang dapat keuntungan lebih kita kenakan cukai lebih sedikit itulah yang dikatakan ‘wow’,” ulas beliau.


Perbuatan King Sing gambarkan pencerobohan tata kelola kerajaan

Oleh Siti Hafidah Abd Ghaffar

BANGI, 15 Zulhijjah 1444H, Selasa – Datuk Seri Tiong King Sing sekali lagi menjadi perbualan hangat, selepas dilaporkan tidak hadir ke ibu pejabat Suruhanjaya Pencegahan Rasuah Malaysia (SPRM) semalam, bagi memberi keterangan berhubung dakwaan salah laku pegawai Imigresen.

Media melaporkan, individu warga China yang didakwa akan dibawa bersama Menteri Pelancongan, Seni dan Budaya ke SPRM juga tidak kelihatan.

Difahamkan, Ahli Parlimen Bintulu itu sepatutnya hadir ke suruhanjaya tersebut bagi memberi keterangan berhubung dakwaan kononnya wujud amalan rasuah dalam kalangan penguat kuasa Jabatan Imigresen Malaysia (JIM) di Lapangan Terbang Antarabangsa Kuala Lumpur (KLIA).

Sebelum ini, King Sing mengakui beliau merupakan individu yang dilaporkan terbabit dalam kekecohan di ruang ketibaan antarabangsa KLIA.

Bagaimanapun, beliau menafikan tuduhan bahawa kekecohan yang timbul itu bukanlah seperti dilaporkan yang mana menuntut JIM membebaskan pelawat dari China.

Sebaliknya, dakwanya, kehadirannya di KLIA membongkar satu peristiwa yang memalukan negara apabila wujudnya budaya rasuah yang dilakukan oleh segelintir pegawai dan penyalahgunaan kuasa yang kronik di pintu masuk negara.

Selain itu, King Sing turut menegaskan akan merujuk kepada SPRM untuk menyiasat dalang penyebaran video kekecohan yang mendakwa beliau menyalahguna kuasa di KLIA.

Beliau turut mendakwa video itu dirakam oleh pegawai Imigresen yang berada di tempat kejadian – tindakan yang didakwanya sengaja untuk menutup kesalahan serta aktiviti rasuah yang berlaku di balai ketibaan berkenaan.

Mengulas perkara itu, Presiden BERJASA, Haji Zamani Ibrahim menyifatkan tindakan Ahli Parlimen Kerajaan Madani itu sebagai tidak beradab, justeru beliau menggesa Datuk Seri Anwar Ibrahim mengambil tindakan sewajarnya.

“Perdana Menteri mesti berani mengatakan bahawa tindakan Tiong King Sing adalah tindakan tidak beradab sebagai seorang menteri,” katanya ketika dihubungi Ismaweb.net.

Dalam perkembangan sama, beliau meminta Anwar memberi penjelasan mengenai tata kelola yang dibawa Perdana Menteri itu memandangkan insiden kekecohan membabitkan menteri pada Khamis lalu mencerminkan tadbir urus kerajaan.

“Apakah maksud tata kelola yang dibawa oleh Perdana Menteri.

“Tindakan Tiong King Sing adalah mengambarkan pencerobohan kepada tata kelola itu sendiri,” katanya.

Pautan berkaitan;


Lima putera raja ajak rakyat hayati pengertian merdeka

KANGAR, 23 Muharram 1443H, Rabu – Putera raja dari lima negeri iaitu Perlis, Selangor, Terengganu, Kelantan dan Negeri Sembilan berkenan mengajak rakyat menghayati pengertian kemerdekaan.

Putera raja bertitah demikian menerusi program ‘Harapan Diraja Pewaris Negara Merdeka’ julung kali diadakan, anjuran Majlis Agama Islam dan Adat Istiadat Melayu Perlis (MAIPs) yang disiarkan secara dalam talian, malam tadi.

Titah diraja itu dimulakan dengan Tunku Besar Seri Menanti, Tunku Ali Redhauddin Ibni Tuanku Muhriz yang menzahirkan harapan agar rakyat berpegang teguh kepada lima prinsip Rukun Negara kerana ia adalah asas kepada pembentukan tanah air yang menyatukan rakyat negara ini.

“Perpaduan antara rakyat berasaskan prinsip Rukun Negara menjadi lebih penting ketika negara berdepan dengan cabaran COVID-19 apabila rakyat daripada pelbagai lapisan masyarakat berganding bahu membantu satu sama lain tanpa mengira perbezaan,” titah baginda.

Sementara itu, Tengku Mahkota Kelantan, Dr Tengku Muhammad Fa-iz Petra Ibni Almarhum Sultan Ismail Petra bertitah, sambutan Hari Kebangsaan pada tahun ini berbeza berbanding sebelum ini apabila negara masih dibelenggu pandemik COVID-19.

“Sambutan Hari Kebangsaan bukan sekadar hari untuk bersuka-suka, tetapi untuk kita menghayati dan mengenang erti kemerdekaan bahawa ia bukan sesuatu yang boleh dicapai dengan mudah dan datangnya dengan izin Allah,” titah baginda.

Yang Dipertuan Muda Terengganu, Tengku Muhammad Ismail Ibni Al-Wathiqu Billah Sultan Mizan Zainal Abidin pula mengajak rakyat untuk terus bersatu padu dalam menangani wabak COVID-19 dengan mematuhi prosedur operasi standard (SOP) ditetapkan.

Baginda bertitah agar rakyat menyingkap semula sejarah pejuang kemerdekaan negara, sedar dan berpijak di bumi nyata serta berusaha membangunkan negara tercinta.

Seterusnya, Raja Muda Selangor, Tengku Amir Shah Ibni Sultan Sharafuddin Idris Shah Alhaj bertitah rakyat Malaysia perlu bersatu hati, mengekalkan perpaduan dan meraikan perbezaan kaum supaya keharmonian yang terbina dapat dikekalkan.

“Marilah kita semarakkan bulan kemerdekaan ini dengan perkara-perkara yang positif,” titah baginda.

Raja Muda Perlis, Tuanku Syed Faizuddin Putra Jamalullail bertitah meminta rakyat bersama-sama berusaha membangunkan negara dan bangsa, serta memerdekakan diri daripada segala unsur negatif dan tidak saling menuding jari sebaliknya sentiasa mencari titik persamaan.

“Pada masa yang sama, sebarang pandangan haruslah membina, konstruktif dan mengetengahkan solusi kerana negara kita memerlukan rakyat mentaliti kelas pertama dalam tindakan dan mengamalkan cara hidup selamat, sihat, penyayang, berilmu, rajin serta berdisiplin,” titah baginda.

Semua putera raja turut menzahirkan salam takziah kepada seluruh keluarga mangsa COVID-19 dan mendoakan agar mereka terus tabah serta semoga penularan wabak ini berakhir dengan secepat mungkin.

Semua putera juga turut menitahkan ucapan terima kasih kepada barisan hadapan negara atas jasa dan pengorbanan dalam memerangi wabak ini, selain mengucapkan selamat menyambut Hari Kebangsaan Ke-64 kepada seluruh rakyat Malaysia. – Bernama


KKM minta syarikat import mentega kacang Jif tarik balik produk

BANGI, 29 Syawal 1443H, Isnin – Kementerian Kesihatan (KKM) meminta syarikat pengimport mentega kacang jenama Jif menarik balik produk berkenaan kerana dikhuatiri tercemar dengan bakteria Salmonella.

Tindakan itu diambil selepas KKM mengambil maklum berkaitan penarikan balik produk mentega kacang jenama itu dari pasaran Amerika Syarikat.

Ketua Pengarah Kesihatan, Tan Sri Dr Noor Hisham Abdullah berkata, Pihak Berkuasa Dadah dan Makanan, Amerika Syarikat (FDA) mengarahkan produk mentega kacang berjenama Jif dengan nombor kumpulan antara 1274425 hingga 2140425 iaitu hanya membabitkan tiga digit terakhir 425, ditarik balik kerana tercemar dengan bakteria Salmonella.

Katanya, produk mentega kacang itu telah diedarkan ke beberapa negara seperti Kanada, Thailand, Honduras, Sepanyol, Jepun, Korea, Taiwan, Singapura termasuk Malaysia.

“Melalui semakan KKM ke atas data Food Safety Information System of Malaysia (FoSIM), ia mengesahkan produk mentega kacang berjenama Jif berkenaan ada diimport ke negara ini.

“KKM sudah meminta pihak syarikat yang mengimport menarik balik produk yang terlibat di pasaran. Selain itu, KKM melalui Bahagian Keselamatan dan Kualiti Makanan memantau di semua pintu masuk negara bagi memastikan tiada produk terbabit masuk ke negara ini,” katanya dalam kenyataan, hari ini.

Pada masa sama, Dr Noor Hisham meminta peniaga yang menjual produk dengan nombor kumpulan sama menghentikan penjualan serta-merta.

Sementara itu, bagi pengguna yang membeli produk berkenaan dengan nombor kumpulan yang dinyatakan diminta untuk tidak memakannya.

Dr Noor Hisham berkata, Salmonella adalah sejenis bakteria yang boleh menyebabkan keracunan makanan sekiranya terdapat dalam makanan seperti daging, ayam, telur, buah-buahan, sayur-sayuran dan makanan yang diproses jika aspek kebersihan diabaikan atau makanan tidak diproses dengan sempurna.

“KKM sentiasa peka dan prihatin terhadap perkara yang boleh mengancam kesihatan pengguna.

“Sebarang maklumat atau kemusykilan berhubung isu ini, pengguna boleh menghubungi Pejabat Kesihatan Daerah yang terdekat, menyalurkan melalui laman web http://moh.spab.gov.my atau laman Facebook Bahagian Keselamatan dan Kualiti Makanan (BKKM) www.facebook.com/bkkmhq,” katanya.


Presiden UMNO positif COVID-19

KUALA LUMPUR, 15 Zulhijjah 1442H, Ahad – Menteri Wilayah Persekutuan Tan Sri Annuar Musa, Timbalan Yang Dipertua Dewan Rakyat Datuk Mohd Rashid Hasnon dan Ahli Parlimen Bachok Nik Mohamad Abduh Nik Abdul Aziz masing-masing negatif COVID-19.

Presiden UMNO Datuk Seri Dr Ahmad Zahid Hamidi bagaimanapun didapati positif COVID-19 dan sedang menjalani kuarantin di rumahnya.

Sumber rapat kepada Ahmad Zahid yang dihubungi Bernama berkata Ahli Parlimen Bagan Datuk itu dijangkiti COVID-19 kategori satu dan tidak bergejala.

Dalam pada itu, Annuar dan Nik Mohamad Abduh masing-masing secara berasingan mengesahkan mereka negatif virus itu.

Annuar ketika dihubungi Bernama berkata : “Saya baik dan sihat,” manakala Nik Mohamad Abduh juga dalam respons ringkas kepada Bernama berkata: “Alhamdulillah negatif,”.

Pegawai Komunikasi Strategik kepada Mohd Rashid, Muhammad Afiq Mohd Hanif berkata selain Ahli Parlimen Batu Pahat itu, semua pegawainya juga didapati negatif COVID-19 selepas menjalani saringan di Parlimen pada Jumaat.

Beliau berkata Mohd Rashid juga bukan kontak rapat kepada mana-mana individu yang dilaporkan positif virus itu.

“Semua pegawai Timbalan Yang Dipertua Dewan Rakyat adalah negatif selepas ujian (saringan) yang dijalankan di Parlimen dan Datuk Mohd Rashid juga negatif. Datuk (Mohd Rashid) ada buat ujian sendiri (di klinik swasta) tadi dan keputusannya juga negatif,” katanya.

Dalam pada itu, Ketua Pengarah Kesihatan Tan Sri Dr Noor Hisham Abdullah berkata setakat ini, Kementerian Kesihatan (KKM) belum menerima laporan penuh daripada ujian saringan yang dijalankan di Parlimen pada Khamis dan semalam di Dewan Rakyat.

Terdahulu media melaporkan hasil saringan itu, sekurang-kurangnya 35 individu termasuk beberapa Ahli Parlimen dikatakan positif COVID-19.

Saringan COVID-19 itu dilaksanakan sebagai langkah keselamatan dan pencegahan penularan wabak menjelang Mesyuarat Khas Dewan Rakyat yang dijadual bermula Isnin ini. – Bernama


Wajib tolak calon liberal jadi pemimpin: MUIS

BANGI, 21 Rabiulakhir 1444H, Rabu – Umat Islam wajib menolak calon yang membawa idelogi liberal kerana bercanggah dengan kerangka penilaian syarak pada Pilihan Raya Umum Ke-15 (PRU15) minggu ini.

Setiausaha Majlis Ulama ISMA (MUIS), Dr Ahmad Sanusi Azmi berkata, kebelakangan ini tersebar pemikiran liberal yang dilihat bukan sahaja mempertikaikan syariat Islam  berteraskan sunnah Rasulullah, malah turut mengajak manusia meninggalkan sunnah.

Justeru, sekiranya terdapat ahli politik yang berpegang kepada pemikiran seumpama itu, umat Islam tidak seharusnya mengangkat mereka sebagai pemimpin.

“Pemikiran liberal dalam beragama telah merosakkan kerangka pemikiran muslim.

“Mereka berusaha meleraikan ajaran Islam bermula dengan merungkai ikatan syarak terhadap terhadap cara hidup, kemudian mereka mempertikaikan pula hukum syarak.

“…sehingga kepada tahap mereka berusaha mengubah hukum syarak serta menolaknya dari muka bumi ini,” katanya dalam kenyataan, hari ini.

Dr Ahmad Sanusi berkata, desakan liberal dalam memperjuangkan hak kebebasan lesbian, gay, biseksual dan transgender (LGBT), menuntut kebebasan untuk tidak menutup aurat serta menegaskan hak sama rata ada adalah tipu daya atau fitnah yang lahir daripada nafsu manusia.

Katanya, di Malaysia kerangka pemikiran liberal telah diwartakan sebagai sesat, merujuk keputusan Muzakarah Jawatankuasa Fatwa Kebangsaan Bagi Hal Ehwal Ugama Islam Malaysia Kali Ke-74 yang bersidang pada 25 hingga 27 Julai 2006.

Beliau berkata, jawatankuasa itu memutuskan bahawa aliran pemikiran liberal yang dibawa oleh kumpulan ini teleh menyeleweng daripada segenap aspek.

“Dan pada 17 Julai 2014, Jawatankuasa Fatwa Negeri Selangor pula telah mengisytiharkan fatwa yang menyatakan pemikiran ini sebagai sesat dan menyeleweng.

“Oleh itu, adalah menjadi kewajiban buat muslim untuk menolak pemimpin yang membawa pemikiran liberal ini, yang dilihat bercanggah dengan kerangka penilaian syarak.

“Isu hak asasi kemanusiaan telah lama diperjuangkan oleh Islam melalui jalannya yang tersendiri, yang tidak membelakangkan hak Allah dan hak manusia,” katanya.


China haramkan judi Malaysia jadi tumpuan?

TERSANGAT teruja membaca berita undang-undang China yang mengharamkan aktiviti perjudian di seluruh negara itu, kecuali Macau. Ini bukan isu baharu, tetapi sudah lama. Pasti pengharaman ini tidak akan dikaitkan dengan isu agama, tetapi isu moral. Judi banyak mendatangkan kemudaratan daripada kebaikan, sebab itulah Islam mengharamkannya secara total.

Hairan bukan! negara bukan Islam China beriya-iya haramkan judi, negara Islam pulak begitu bersungguh-sungguh ‘menghalalkan’ judi atas nama hak asasi, diversiti dan hak bukan Islam.

Sejak bila isu ini menjadi hak bukan Islam? Kitab mana yang menjadi panduan?

Jika kerajaan Malaysialah (dulu dan sekarang) yang mengambil tindakan sama seperti China, melarang atau mengharamkannya, pasti akan dikecam sebagai ekstremis, Taliban dan macam-macam lagi. Kepala bapak betul puak-puak ultra kiasu ini.

Lihat sahaja, apabila kerajaan negeri Kedah, mengharamkan judi nombor ekor, bukan main lagi ultra kiasu menggelupur, meskipun agama dan moralnya sendiri yang melarang keras.

Namun, apabila kita membuat larangan atau mengharamkan judi, belum lagi disebut atas nama agama, maka berteriak mereka ini seperti orag gila. Tindakan kita akan dikecam dengan sekeras-kerasnya. Hujahnya yang pertama, hak bukan Islam. Jahil sungguh.

Untuk makluman, pengharaman judi di China semakin serius sejak kebelakangan ini. Tindakan China ini dijangka akan menggalakkan rakyat republik itu lebih aktif mengembara ke negara lain dan menjadikan judi sebagai salah satu aktiviti “pelancongan” mereka.

Tindakan negara China dilihat dapat mentransformasikan industri judi dan kasino ke negara-negara Asia, termasuk Malaysia.

Terdapat 340 kasino yang dibangunkan di Asia Tenggara bagi tujuan untuk memikat kaki judi dari China supaya “melancong” ke negara tersebut.

Meskipun Malaysia hanya memiliki satu kasino yang operasinya dikendalikan oleh Kumpulan Genting di tanah tinggi Genting Highlands, kasino ini juga disifatkan sebagai antara premis perjudian terkemuka di rantau ini, juga di dunia.

Pakar ekonomi melaporkan, pengharaman berjudi di China bakal manfaatkan Malaysia. Oh! Negaraku. Pemimpin tertingginya semua beragama Islam.

Dalam kata lain, negara bukan Islam seperti China mengharamkan judi, negara Islam, seperti Malaysia, menjana keuntungan judi. Hebat Malaysia, Harapan semua, Ayuh Malaysia.

Dari aspek pelancongan, Malaysia boleh disifatkan sebagai antara destinasi kegemaran warga China apabila bilangan kemasukan pelancong dari negara itu terus bertambah dalam tempoh beberapa tahun lalu.

Berdasarkan data daripada statistik Pelancongan, Malaysia merekodkan seramai 3.1 juta kemasukan pelancong China pada 2019, ini menunjukkan peningkatan berbanding 2.94 juta yang dicatat pada tahun sebelumnya.

Genting Berhad merekodkan pendapatan RM4.12 bilion pada suku ketiga berakhir 30 September 2022, meningkat 75% daripada RM3.50 bilion yang dicatatkan tempoh sama pada tahun sebelumnya.

Genting Malaysia bersaing dengan negara jiran seperti Singapura, Australia dan FIlipina pasti menjana sebahagian keuntungan ini.

Hairannya, tidak ada seorang pun pejuang hak asasi manusia, tampil ke hadapan, menentang judi dan kasino, walaupun membawa banyak keburukan dan kehancuran. Negara maju seperti China dapat merasainya. Tidak pula negara terbesar dunia ini menjadi miskin tanpa judi.

Kumpulan ultra kiasu ini lebih sibuk memperkatakan soal apa akan terjadi jika PAS memerintah negara ini. Mereka sibuk memperkatakan jika PAS (PN) memerintah, negara ini akan menjadi negara taliban dan ekstremism. Tidak aka nada lagi judi yang menjadi hak mereka. Inilah politik kepala bapak ultra kiasu. Mereka langsung tidak mengulas isu ini walaupun sedikit.

Ultra kiasu ini sengaja tidak mahu ambil tahu soal implikasi judi, arak, pelacuran, LBGT dan apa juga maksiat ke atas negara ini. Mereka hanya sibuk soal apabila PAS memerintah.

Apabila negara kita menjadi pusat terkemukakan maksiat dunia, semua berdiam diri.

Kita hanya mementingkan soal keuntungan bukan soal keberkatan.

Kadangkala terfikir oleh kita, andainya FIFA Piala Dunia diadakan Malaysia, mampukah kita menjadi setegas Qatar?

Mampukah kita tidak menghilangkan arak? Mampukah kita sekat iklan dan pengaruh LGBT? Mampukah kita solat beramai-ramai dalam stadium seperti yang dilakukan Qatar?

Dengan ketegasan Qatar ribuan bukan Islam, pelancong dan peminat bola sepak yang datang ke Qatar memeluk Islam?

Mampukah kita melakukannya sekiranya kita menjadi tuan rumah piala dunia? Jawapan pasti, TIDAK MAMPU. Kenapa kita tidak mampu untuk melakukannya? Kerana kita takut, kita tidak ada telur dalam mempertahankan agama, adat, adab dan budaya.

Dalam kata lain, orang bukan Islam tidak boleh buat maksiat di negara mereka, tetapi boleh melakukannya di negara Islam.

Inilah permainan hina politik dunia hari ini.

PAS dimangsakan dengan tuduhan, jika parti ini berkuasa Malaysia akan menjadi negara Taliban dan mundur.

Hairannya, apabila Malaysia menjadi pusat terkemukan judi di dunia, tiada ada seorang pun bersuara untuk menyekatnnya.

Wahai pemimpin negaraku, setelah kamu berkuasa, kamu kata macam-macam kepada kerajaan sebelum ini yang ‘menghalalkan’ cabutan khas judi yang begitu banyak 22 kali kepada 8 kali setahun.

Bagus tindakan ini. Tetapi judi tetap judi, walaupun ia dikurangkan.

Benar, pusat judi itu telah beroperasi sejak zaman UMNO lagi, tetapi, tidakkah dengan imej baharu kerajaan hari ini, kita dapat hapuskan aktiviti yang mengundang bala ini?

Jika cabutan khas judi nombor ekor boleh dikurangkan atas dasar mahu menyelamatkan negara ini atas kesedaran dosa dan noda, saya fikir kerajaan hari ini patut fikirkan untuk merendahkan sedikit bukit Genting supaya tidak menjadi pusat terkemuka judi dunia.

Apakah kita tidak malu dengan negara China, yang diperintah oleh bukan Islam? Negara ini tidak merasakan judi itu sebagai asas punca pendapatan negara? Kenapa sebuah negara Islam perlu bergantung kepada punca pendapatan sebegini?

Apakah kerana judi ini hak bukan Islam? Jika begitu keadaannya, kenapa negara bukan Islam sendiri, tidak merasakan itu hak bukan Islam? Kenapa negara China tidak dilabelkan sebagai negara Taliban? Insaflah

Ketika mana kerajaan negeri Kedah, mengharamkan judi ekor di negerinya, maka berteriaklah ultra kiasu seluruh negara, mempertikaikannya. Kenapa tidak pertikaikan tindakan kerajaan negara China? Hantarlah memorandum kepada mereka? Kenapa tidak kata kerajaan China juga ekstemis dan Taliban? Hipokrasi apakah ini?

Saya cabar ultra kiasu pergi ke China dan mempertikaikan larangan judi tersebut, saya nak tengok, kamu balik atau tidak?

Prof Dr Mohd Ridhuan Tee Abdullah


Himpunan 812 bukti suara rakyat tak boleh dipandang ringan

Oleh Fazleen Safina

BANGI, 22 Rabiulakhir 1442H, Selasa – Kejayaan Himpunan Bantah Konvensyen Antarabangsa Mengenai Penghapusan Segala Bentuk Diskriminasi Kaum (ICERD) – Himpunan 812 – pada 2018 menjadi bukti suara rakyat tidak boleh dipandang ringan.

Pada 8 Disember 2018, Himpunan 812 yang berjaya mengumpulkan lebih 600,000 peserta berjalan dengan aman dan teratur – mencapai objektif utama untuk menghentikan sebarang ratifikasi konvensyen dan triti antarabangsa yang ingin ditandatangani kerajaan Pakatan Harapan (PH) ketika itu.

Presiden Ikatan Muslimin Malaysia (ISMA), Haji Aminuddin Yahaya berkata, himpunan itu bukan sahaja menghimpunkan pimpinan orang Melayu, malah menghimpunkan rakyat dalam jumlah ramai.

Perkara sama berlaku di luar negara termasuk Mesir, di mana apabila rakyat bersatu dengan satu matlamat, maka sesebuah kerajaan boleh ditumbangkan, katanya.

“Ini membuktikan bahawa kesatuan sangat besar maknanya dengan kerjasama daripada pihak parti, NGO (badan bukan kerajaan) dan masyarakat biasa.

“Ada bidang-bidang tertentu di mana NGO boleh mainkan peranan penting, selama ini orang ingat hanya parti boleh menentukan masa depan negara.

“Tetapi hakikatnya NGO sedikit sebanyak dapat melakukan sesuatu dalam membentuk masa depan negara yang memerlukan sokongan semua pihak,” katanya dalam siaran langsung Forum Menyingkap Himpunan 812, di TV Pertiwi hari ini.

Mengulas lanjut, Haji Aminuddin yang juga Pengerusi Pertubuhan-Pertubuhan Pembela Islam (PEMBELA) berkata, Himpunan 812 bukan sahaja memberi signifikan di seluruh negara, malah mendapat perhatian seluruh dunia termasuk Indonesia dan Turki.

Beliau berkata, seluruh dunia melihat himpunan itu sebagai satu kebangkitan baharu, di mana rakyat bangkit mempertahankan hak mereka.

Pada masa sama, beliau menafikan himpunan berkenaan sebagai rasis dan hanya membabitkan orang Melayu.

“Kita hanya pertahankan isu ICERD daripada diratifikasikan kerana kita tahu bahawa kalau kita berbuat demikian bermakna kedaulatan negara akan terjejas.

“Dan kedudukan orang Melayu selaku bangsa utama dalam negara turut akan terjejas. Sebab kalau kita lihat dalam ratifikasi, antara keutamaanya adalah membenarkan penukaran agama. Jika ini berlaku, bermakna negara kita akan huru-hara.

“Terbukti himpunan ini berjaya halang kerajaan daripada meneruskan agenda mereka,” katanya.

Himpunan 812 adalah antara titik tolak bermulanya sebuah lembaran baru kepada kesatuan NGO-NGO Melayu Islam yang langsung menebas laluan kepada penyatuan dua parti terbesar Melayu Islam iaitu PAS dan UMNO melalui platform penyatuan ummah.


Salah guna kuasa: Guru besar dipenjara 3 bulan, denda RM20,000

KUANTAN, 8 Jamadilakhir 1443H, Selasa – Mahkamah Sesyen di sini hari ini, menjatuhkan hukuman penjara tiga bulan dan denda RM20,000 ke atas seorang guru besar selepas tertuduh mengaku bersalah atas dua pertuduhan melantik syarikat milik isterinya dalam urusan berkaitan sukan perahu layar, kira-kira lapan tahun lepas.

Hakim Datuk Ahmad Zamzani Mohd Zain turut memerintahkan tertuduh Khairul Azizi Ab Aziz, 55, dihukum penjara tambahan selama 12 bulan, jika tertuduh yang beralamat di Pulau Tioman, Rompin gagal menjelaskan denda tersebut.

Khairul Azizi didakwa melakukan kesalahan itu semasa berkhidmat sebagai Guru Penolong Kanan Kokurikulum di Sekolah Kebangsaan Cherating di sini, dengan mencadangkan syarikat milik isterinya, Sueazizi Enterprise kepada guru besar sekolah tersebut bagi urusan bayaran pesanan sekolah.

Ia melibatkan bayaran berkaitan peruntukan perahu layar bagi latihan Majlis Sukan Sekolah Pahang (MSSP) bernilai RM1,200 pada 19 Mac 2014 dan bayaran RM700 bagi program perahu layar anjuran Kementerian Pendidikan pada 15 Dis 2014.

Bagi kesalahan itu, tertuduh didakwa mengikut Seksyen 23 Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 akta sama yang memperuntukkan hukuman penjara maksimum 20 tahun dan denda lima kali nilai suapan atau RM10,000 yang mana lebih tinggi, jika sabit kesalahan.

Pada prosiding itu, tertuduh yang tidak diwakili peguam memaklumkan bahawa dirinya telah berkhidmat dalam bidang pendidikan selama 31 tahun dan dilantik sebagai guru besar pada tahun 2016.

“Kesalahan dilakukan semasa saya guru penolong kanan dan semasa itu, tidak pernah mengikuti apa-apa kursus formal berkaitan pengurusan kewangan kerajaan. Sebagai jurulatih MSSP, saya cuba memaksimumkan nilai ringgit yang diperuntukkan bagi memastikan sukan perahu layar berada di landasan yang betul.

“Murid yang terlibat datang dari pelbagai daerah seperti Rompin, Jerantut, Bentong dan Kuantan. Saya mengorbankan masa dan wang ringgit membantu mereka kerana ada yang datang daripada keluarga susah sedangkan sukan perahu layar agak mahal.

“Sepanjang saya menguruskan sukan ini sejak tahun 2010 hingga sekarang, sukan pelayaran telah melahirkan ramai atlet termasuk ke peringkat Olimpik di Jepun tahun lepas,” katanya yang kelihatan tenang sepanjang prosiding berlangsung.

Khairul Azizi juga memaklumkan tidak pernah mengulangi kesilapan itu dan mengikuti setiap tatacara pengurusan kewangan kerajaan setelah dia mengikuti kursus berkaitan hal tersebut selepas bergelar guru besar.

Selain itu, dia juga memohon ihsan mahkamah menjatuhkan hukuman rendah kerana dirinya menanggung beban hutang dalam menyara isteri yang kini tidak bekerja dan dua anak yang masih belajar di institusi pengajian tinggi.

Pendakwaan dikendalikan Timbalan Pendakwa Raya SPRM Siti Sarah Zainal Abiddin. – Bernama


DAP sudah berubah, terima haluan UMNO, perjuangan orang Melayu: Saarani

JOHOR BAHRU, 15 Safar 1445H, Jumaat – Parti DAP sudah berubah, terbuka dan menerima cita rasa serta haluan UMNO yang mendukung perjuangan orang Melayu, kata Ahli Majlis Tertinggi UMNO, Datuk Seri Saarani Mohamad.

Saarani yang juga Pengerusi UMNO Perak berkata, titik perubahan DAP itu bermula sebelum pembentukan Kerajaan Perpaduan, dengan menyatakan persetujuan mereka tidak mengungkit soal hak-hak keistimewaan orang Melayu, kedudukan agama Islam dan bahasa Melayu seperti yang termaktub dalam Perlembagaan Persekutuan.

Saarani yang juga Menteri Besar Perak berkata, perkara itu telah dibincangkan dan dipersetujui DAP, malah kepimpinan parti itu sendiri secara terbuka mengakui hal tersebut termasuk dalam siri ceramah kempen Pilihan Raya Negeri (PRN) baru-baru ini.

“Yang menghantui hubungan UMNO-DAP selama ini adalah dahulunya (ketika penubuhan) DAP ini dikatakan parti yang tak mesra dengan perjuangan dan hak orang Melayu.

“Namun, sebelum terbentuknya Kerajaan Perpaduan, DAP sudah menyatakan persetujuan tidak lagi mengungkit perkara berkaitan hak orang Melayu, agama Islam dan mereka akur dengan Perlembagaan Persekutuan, itu sudah cukup menunjukkan DAP dah berubah,” katanya.

Beliau berkata demikian kepada pemberita selepas program bersama jentera UMNO di Pulai, semalam sempena Pilihan Raya Kecil (PRK) Parlimen Pulai sebagai mengulas kenyataan Ahli Majlis Kerja Tertinggi (MKT) UMNO Datuk Nur Jazlan Mohamed yang berpandangan DAP mesti mengubah dasar parti itu agar menjadi parti lebih sederhana untuk mendapat sokongan orang Melayu.

Saarani turut yakin dengan keserasian dan perpaduan antara DAP dan semua parti dalam Kerajaan Perpaduan bagi menghadapi Pilihan Raya Umum ke-16 nanti.

“Misalnya dalam PRU16 nanti, DAP semestinya tidak bertanding di kawasan UMNO dan begitu juga sebaliknya, jadi pengagihan kerusi lebih mudah.

“Tetapi kalau (bekerjasama) dengan PAS dan Bersatu, pasti mereka akan berebut kawasan dengan UMNO…kita masuk (bekerjasama sebelum ini) dengan PAS dan Bersatu hanya untuk ‘dibunuh’,” katanya.

Pada PRK Parlimen Pulai, calon Pakatan Harapan yang mewakili Kerajaan Perpaduan Suhaizan Kaiat berdepan saingan tiga penjuru menentang calon Perikatan Nasional, Zulkifli Jaafar dan Samsudin Mohamad Fauzi yang akan bertanding sebagai calon Bebas.

PRK Parlimen Pulai dan DUN Simpang Jeram diadakan susulan kekosongan luar jangka di dua kerusi berkenaan berikutan kematian penyandangnya Datuk Seri Salahuddin Ayub yang juga Menteri Perdagangan Dalam Negeri dan Kos Sara Hidup pada 23 Julai lepas.

Suruhanjaya Pilihan Raya (SPR) menetapkan PRK bagi kedua-dua kerusi itu diadakan serentak dengan hari pengundian awal pada 5 September diikuti hari pengundian 9 September. – Bernama


Tun M seolah cuba kikis saki baki Islam dalam sistem persekolahan

Oleh Siti Hafidah Abd Ghaffar

BANGI, 30 Jamadilakhir 1442H, Jumaat – Tun Dr Mahathir Mohamad dilihat seolah-olah cuba mengikis saki baki Islam yang masih ada dalam sistem persekolahan.

Ini susulan dakwaan bekas Perdana Menteri itu, kononnya tumpuan keterlaluan terhadap Islam di sekolah menyebabkan pelajar Melayu terpinggir dari pendidikan yang diperlukan mereka untuk berjaya.

Walhal hakikatnya, ketika ini asas akidah kepada anak-anak Melayu sebenarnya amat lemah di sekolah kebangsaan, kata Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim.

Katanya, perkara itu dapat dilihat apabila jam kredit agama terus dipendekkan berbanding tahun-tahun terdahulu.

Sedangkan pengajian Islam di peringkat sekolah rendah dan menengah sepatutnya perlu ditekan, ditambah dengan nafas baru bukan dikurangkan.

“Oleh itu, sangat membimbangkan jika subjek agama terus menjadi sasaran golongan liberal dan sekularis kononnya untuk membuka mata murid kepada sains dan teknologi.

“Sekularis lebih baik diam, atau mereka akan terus dilihat cuba untuk terus mengikis saki baki Islam yang masih ada dalam sistem persekolahan hari ini,” katanya, ketika dihubungi Ismaweb.net, hari ini.

Terdahulu, pemimpin berusia 96 tahun itu mendakwa, pada masa ini, tumpuan tidak diberikan kepada sains dan teknologi, sebaliknya pengajaran agama dititikberatkan secara keterlaluan ‘seolah-olah setiap murid akan menjadi ulama’.

Dr Mahathir juga mendakwa, tumpuan yang diberikan itu melampaui objektif asal pendidikan agama iaitu menerapkan nilai-nilai asas Islam.

“Namun, pada masa ini, mereka sedang menambah waktu pengajaran dan jumlah pelajaran untuk mengajar Islam sehingga melebihi apa yang diperlukan oleh (pelajar) orang Islam biasa.

“Ia seolah-olah setiap pelajar akan menjadi ulama. Ini tentunya bukan tujuan kami,” dakwaya.

Ustaz Omar yang tidak bersetuju dengan dakwaan itu lantas meminta Dr Mahathir melihat tindakan ibu bapa yang memilih untuk menghantar anak mereka ke sekolah tahfiz atau sekolah agama swasta kerana kelemahan silibus tauhid dan akidah di sekolah sedia ada.

“Tidakkah beliau melihat anak-anak kita tidak boleh membaca al-Quran, tidak kenal siapa Nabi dan Rasul mereka apatah lagi mencintainya.

“Bahkan tidak faham di mana kedudukan hadis dalam syariat Islam malah akhirnya menjadi antihadis? Inikah yang beliau mahu?,” soalnya.

Dalam perkembangan sama, beliau mengingatkan bahawa Islam tidak pernah meninggalkan keperluan sains dan teknologi.

Ustaz Omar berpendapat, meskipun pendidikan itu perlu ditekankan, namun tidak wajar pengajaran agama dikurangkan.

“Kita faham itu, tetapi asas agama anak-anak di peringkat rendah dan menengah tidak boleh lagi dipotong malah mesti ditambahbaik.

“Anak saya, belajar di sekolah agama swasta sepanjang sekolah rendah, menghafal al-Quran di awal menengah. Sekarang membuat persediaan bidang ekonomi untuk masuk ke Oxford atau Cambridge.

“Alhamdulillah tiada masalah. Memahami agama adalah keperluan, bukan halangan untuk cemerlang dalam bidang-bidang peradaban untuk membangunkan negara dan ummah di masa depan,” katanya.


Tiada kompromi pada penunggang agama selepas PRN

KUALA LUMPUR, 24 Muharram 1445H, Jumaat – Perdana Menteri, Datuk Seri Anwar Ibrahim berkata beliau telah mengemukakan cadangan kepada Yang di-Pertuan Agong, Al-Sultan Abdullah Ri’ayatuddin Billah Shah agar tindakan tegas diambil terhadap mana-mana pihak yang mempermainkan serta menunggang agama Islam.

Anwar berkata, cadangan itu juga telah dikemukakan kepada Sultan Selangor, Sultan Sharafuddin Idris Shah setelah dibincangkan bersama kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof.

“Tunggu 12 Ogos, selepas itu apapun keputusan (selepas hari pengundian Pilihan Raya Negeri (PRN) enam negeri)…Ini bukan soal politik, saya tidak peduli dia sokong siapa, itu hak dia.

“…tetapi kalau kamu tunggang agama, permainkan hukum Allah, menghukum orang, memfitnah orang, fitnah yang besar, nak kafirkan orang yang tak sokong dia adalah musuh Allah…saya nak beritahu malam ini…we will not tolerate with this nonsense (kita tidak akan bertolak ansur dengan karut ini),” katanya.

Anwar, yang juga Pengerusi Pakatan Harapan (PH), berkata demikian ketika berucap pada Grand Finale Kita Selangor, di sini, malam tadi yang turut dihadiri Ahmad Zahid selaku Pengerusi Barisan Nasional (BN) dan Fadillah merangkap Ketua Whip Gabungan Parti Sarawak (GPS).

Anwar berkata, cadangan tersebut adalah bagi mempertahankan kepentingan semua rakyat Malaysia, bukan sahaja buat kaum Melayu.

“Ya kita tingkatkan fahaman Islam, penghayatan Islam. Kita tingkatkan penguasaan Bahasa Melayu dan mantapkan martabat Bahasa Melayu (sebagai) bahasa pengantara dan bahasa ilmu. Kita jamin keistimewaan orang Melayu dan Bumiputera dan kita muliakan kedaulatan Raja-Raja Melayu.

“Tetapi dengar sini baik-baik, jangan kita hina mana-mana anak Malaysia daripada mana-mana kaum…Setiap rakyat, baik Dayak di Kapit, Cina, India beragama Hindu, semua itu warga kita dan mesti kita pertahankan, ” katanya.

Perdana Menteri berkata, ini kerana rakyat daripada semua kaum di Malaysia berhak untuk disantuni dan mendapat pembelaan.

“Ini bukan mainan campur-tolak. Saya sokong orang Melayu dan ini bukan bermakna saya akan singkir orang Cina... Saya tegaskan sekarang, negara ini mesti selamat. Negara ini mesti menyatuni semua rakyat,” katanya.

Sementara itu, Ahmad Zahid, yang menyentuh mengenai PRN ketika berceramah pada program berkenaan berkata, peluang diberikan PH kepada BN untuk bertanding 108 daripada 245 kerusi Dewan Undangan Negeri (DUN) di enam negeri membuktikan keikhlasan PH dalam bekerjasama dengan BN.

Katanya, justeru, jentera BN bertanggungjawab untuk membantu calon gabungan itu serta PH bagi membalas keikhlasan yang ditunjukkan oleh PH dan berusaha meraih kemenangan pada PRN melibatkan Selangor, Negeri Sembilan, Pulau Pinang, Kelantan, Terengganu dan Kedah.

Selain itu, beliau mengulangi keyakinannya bahawa Selangor akan ditadbir oleh Kerajaan Perpaduan, malah mahukan Datuk Seri Amirudin Shari untuk terus menjadi Menteri Besar negeri berkenaan pasca PRN itu.

“Walaupun kita diserang dan diterjah dengan pelbagai fitnah tetapi saya yakin apabila merah (PH) dan biru (BN) bercantum dengan penuh keserasian, insya-Allah (raih kemenangan),” tambahnya.

Hari pengundian PRN membabitkan enam negeri berkenaan serta Pilihan Raya Kecil (PRK) Parlimen Kuala Terengganu diadakan serentak Sabtu ini.- Bernama


Pelajar universiti awam bakal dapat bantuan tiket penerbangan

BANGI, 11 Zulhijjah 1444H, Jumaat – Pelajar universiti awam (UA) bakal menerima bantuan tiket penerbangan untuk pulang ke kampung halaman pada bulan Ogos ini.

Menteri Pengangkutan, Anthony Loke berkata, bantuan itu tertumpu kepada pelajar dari Sabah dan Sarawak yang di universiti di Semenanjung Malaysia dan sebaliknya.

“Kita memang sedang merancang satu inisiatif untuk pelajar UA dari Sabah atau Sarawak yang belajar di Semenanjung dan sebaliknya, untuk memberi bantuan tiket kapal terbang kepada mereka.

“Kita akan beri bantuan dalam bentuk kredit kepada mereka, yang akan dikreditkan kepada akaun masing-masing untuk membeli tiket kapal terbang. Sistem ini sedang dibina dan ia memerlukan sedikit integrasi dengan syarikat penerbangan.

“Ia dijangkakan dapat dilancarkan pada Ogos ini, sebelum Hari Kemerdekaan, itu hasrat kita untuk beri bantuan kepada pelajar UA pada tahun ini,” katanya seperti dilapor akhbar tempatan.

Beliau berkata demikian pada sidang media selepas pelancaran Program Pelajar dan Pelepasan Penerbangan Antarabangsa ke Bangkok, Thailand oleh MyAirline Sdn Bhd, hari ini.

Mengulas lanjut, Loke berkata, pelajar boleh menggunakan bantuan kredit yang diberikan untuk membeli tiket kapal terbang dan ditambah dengan tawaran diskaun oleh syarikat penerbangan sekali gus menjadikan pembelian lebih berbaloi.

“Kredit ini bukan untuk kegunaan sekali gus, tetapi terpulang kepada tiket penerbangan itu. Kita akan berikan satu kuantum yang akan diumumkan nanti.

“Walaupun ia tidak banyak, tetapi kita harapkan ia satu permulaan untuk meringankan beban pelajar UA. Dengan bantuan ini ditambah dengan diskaun syarikat penerbangan, ia membolehkan pelajar untuk pulang ke kampung masing-masing ketika hari perayaan atau cuti semester.

“Saya difahamkan ramai pelajar dari Sabah dan Sarawak yang tidak mampu untuk balik walaupun sekali setahun kerana kekangan kewangan dan harga tikat kapal terbang yang mungkin tidak mampu milik untuk mereka, jadi dengan adanya insentif ini kita harap akan memudahkan perjalanan mereka,” katanya.


2.7 tan lobak merah dari China dirampas

JOHOR BAHRU, 15 Ramadan 1442H, Selasa – Sebanyak 2.7 tan lobak merah dari China dirampas Jabatan Perkidmatan Kuarantin dan Pemeriksaan Malaysia (MAQIS) di Pelabuhan Tanjung Pelepas, semalam.

Pengarah MAQIS Johor, Hizzuan Hasim berkata, rampasan dilakukan selepas pemeriksaan rutin dijalankan pegawai penguat kuasa MAQIS pada jam 9.30 pagi.

Beliau berkata, hasil pemeriksaan mendapati maklumat label lobak merah berkenaan adalah berbeza berbanding seperti diikrarkan dalam sijil perakuan yang dikemukakan.

“Lobak merah dianggarkan bernilai RM75,800 itu dirampas bagi siasatan lanjut,” katanya dalam satu kenyataan hari ini.

Hizzuan berkata, kes terbabit akan disiasat mengikut Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728) kerana melakukan pengisytiharan yang mengelirukan pihak berkuasa.

Katanya, jika sabit kesalahan boleh didenda tidak melebihi RM50,000 atau penjara selama tempoh tidak melebihi dua tahun atau kedua-duanya.

“Bagi kesalahan kedua atau berikutnya boleh didenda tidak melebihi RM75,000 atau penjara selama tempoh tidak melebihi lima tahun atau kedua-duanya,” katanya.

Katanya, pihaknya turut menasihatkan pengimport dan pengeksport supaya sentiasa mengikut peraturan yang telah ditetapkan oleh kerajaan supaya kawalan penyakit haiwan, ikan, tumbuhan serta jaminan keselamatan makanan terpelihara di negara ini.


Malaysia akan penuhi kewajipan di bawah perjanjian dua hala HSR

KUALA LUMPUR, 17 Jamadilawal 1442H, Jumaat – Malaysia akan memenuhi kewajipannya di bawah Perjanjian Dua Hala Projek Kereta Api Berkelajuan Tinggi (HSR) Kuala Lumpur-Singapura yang luput semalam, kata Menteri di Jabatan Perdana Menteri (Ekonomi), Datuk Seri Mustapa Mohamed.

Beliau berkata, susulan itu, kedua-dua negara akan mengambil tindakan sewajarnya dalam menentukan jumlah pampasan bagi projek tersebut.

“Malaysia dan Singapura menikmati hubungan dua hala yang sangat erat. Kami akan terus mengukuhkan hubungan ini termasuk meningkatkan kesalinghubungan antara kedua-dua negara demi kepentingan bersama.

“Melangkah ke hadapan, kerajaan akan melakukan kajian terperinci bagi meneroka semua pilihan yang ada termasuk daya maju projek HSR domestik dan manfaatnya kepada rakyat Malaysia,” menurutnya dalam kenyataan hari ini.

Terdahulu, Perdana Menteri, Tan Sri Muhyiddin Yassin dan rakan sejawatnya dari Singapura, Lee Hsien Loong dalam kenyataan bersama hari ini mengumumkan bahawa projek HSR telah ditamatkan apabila kedua-dua negara gagal mencapai kata sepakat berhubung perubahan yang dicadangkan Malaysia sebelum perjanjian projek itu berakhir pada 31 Disember 2020.

Kerajaan Malaysia telah mencadangkan beberapa perubahan terhadap projek HSR itu termasuk dari segi struktur, penjajaran dan reka bentuk stesennya susulan kesan pandemik COVID-19 ke atas ekonomi negara dengan mengadakan beberapa perbincangan mengenai kedudukan masing-masing.

Bagaimanapun, kedua-dua pihak gagal mencapai kata sepakat berhubung perubahan itu dan oleh yang demikian, Perjanjian Dua Hala membabitkan projek tersebut telah luput seperti dijadualkan. – Bernama


Kadar penggunaan katil ICU di 11 negeri bawah 50 peratus

PUTRAJAYA, 19 Rejab 1443H, Isnin – Kadar penggunaan katil Unit Rawatan Rapi (ICU) hospital di Wilayah Persekutuan Putrajaya dan Labuan serta 11 negeri lain adalah di bawah 50 peratus setakat 20 Februari, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, negeri-negeri itu adalah Perlis; Kedah; Pulau Pinang; Perak; Selangor; Negeri Sembilan; Pahang; Terengganu; Kelantan; Sabah dan Sarawak.

“Katil ICU yang disediakan di Putrajaya adalah enam dan hanya mencatatkan satu penggunaan manakala bagi Labuan sebanyak tujuh katil disediakan dan tidak mencatatkan sebarang penggunaan,” katanya dalam kenyataan, hari ini.

Beliau berkata, antara negeri yang mencatat kadar peratusan penggunaan katil ICU yang rendah ialah Negeri Sembilan iaitu lapan peratus; Sarawak (13 peratus); Pahang (14 peratus); Kedah (15 peratus); Putrajaya (17 peratus); dan Terengganu (20 peratus).

Beliau berkata, secara keseluruhan, Kementerian Kesihatan mendapati kapasiti fasiliti kesihatan di hospital awam masih boleh menampung kes COVID-19 dan bukan COVID-19.

Namun begitu, setiap negeri perlu bersiap siaga dengan pelan tindak balas cepat sekiranya berlaku peningkatan kes, katanya sambil memberitahu tiga negeri menunjukkan peratusan penggunaan katil ICU lebih 50 peratus iaitu Johor (70 peratus); Kuala Lumpur (65 peratus); dan Melaka (50 peratus).

Sementara itu, Dr Noor Hisham berkata, sebanyak 26,832 kes COVID-19 dilaporkan semalam menjadikan kes kumulatif kepada 3,221,680 dan daripada jumlah kes baharu itu, 1,438 kes dimasukkan ke hospital.

Beliau berkata, bagi kes baharu, 133 daripadanya adalah kategori tiga, empat dan lima manakala 26,699 terdiri daripada kategori satu dan dua.

“Individu yang belum menerima vaksin dan tidak pernah dijangkiti COVID-19 adalah kumpulan paling berisiko mendapat jangkitan COVID-19,” katanya.

Mengenai kes sembuh, Dr Noor Hisham berkata, sebanyak 18,459 kes dilaporkan semalam menjadikan kes kumulatif sembuh di negara ini adalah 2,937,655. – Bernama


Kos haji 2022 dijangka cecah lebih RM25,000

BANGI, 5 Ramadan 1443H, Khamis – Lembaga Tabung Haji (TH) menjangkakan kos untuk jemaah Muassasah menunaikan ibadat haji pada tahun ini akan meningkat kepada lebih RM25,000 untuk seorang.

Ia susulan peningkatan cukai dan caj perkhidmatan baharu yang dikenakan kerajaan Arab Saudi.

Pada 2019, kos untuk mengerjakan haji bagi jemaah Muassasah ialah RM22,900.

Peningkatan 12 peratus itu mengambil kira peningkatan cukai tambah nilai (VAT) yang telah dinaikkan daripada lima peratus kepada 15 peratus dan beberapa caj perkhidmatan tambahan.

Kos itu tidak termasuk pelbagai peningkatan kos dengan prosedur operasi standard (SOP) baharu yang akan dilaksanakan tahun ini.

Pengarah Eksekutif Haji TH, Datuk Seri Syed Saleh Syed Abdul Rahman berkata, kos haji yang meningkat saban tahun disebabkan faktor inflasi di Arab Saudi, pergerakan mata wang asing, pengenalan caj dan cukai baharu, penambahbaikan perkhidmatan serta pembangunan di Mekah dan Madinah.

Beliau berkata, TH menjangkakan kos ini akan terus meningkat pada masa hadapan.

“Namun setakat ini, TH masih meneruskan bantuan kewangan haji kepada semua jemaah Muassasah yang mengerjakan haji buat kali pertama.

“TH telah mengekalkan kadar bayaran haji sebanyak RM9,980 sejak 13 tahun yang lalu walaupun kos untuk menunaikan haji telah meningkat setiap tahun. Dalam tempoh 2001 sehingga 2019, bayaran haji telah meningkat 16 peratus manakala kos haji pula telah melonjak sebanyak 139 peratus disebabkan faktor luar kawalan TH.

“Rekod TH menunjukkan RM2 bilion telah diberikan kepada jemaah haji dalam bentuk bantuan kewangan haji sejak 2001,” katanya dalam kenyataan hari ini.

Syed Saleh menjelaskan, kos haji adalah kos langsung yang dibayar bagi mendapatkan perkhidmatan untuk menunaikan ibadat haji seperti kos penerbangan dan penginapan yang merangkumi kira-kira 70 peratus daripada kos keseluruhan.

Katanya, kos-kos lain antaranya termasuk sajian makanan, pengangkutan bas, khemah di Arafah dan Mina serta perkhidmatan Mutawif selama 40 hingga 45 hari.

“Hampir kesemua perkhidmatan ini disediakan di Arab Saudi dan terkesan dengan kenaikan cukai tambah nilai dan kadar inflasi di sana,” katanya.

Syed Saleh berkata, selain kos langsung yang dinyatakan itu, TH turut menanggung sepenuhnya kos tidak langsung yang meliputi kursus persediaan haji, penerbitan buku panduan, perkhidmatan kesihatan dan perkhidmatan petugas haji.

“Jumlah kos tidak langsung ini sahaja mencecah RM60 juta setiap tahun,” katanya.

Dalam pada itu, Syed Saleh berkata, walaupun ibadat haji ditangguhkan dua kali akibat penularan COVID-19, TH tetap meneruskan persiapan haji dengan mengambil kira situasi semasa dan perkembangan di Arab Saudi.

“Bakal haji juga harus membuat persediaan awal dari segi kesihatan dan perbelanjaan haji.

“Pada ketika ini, kerajaan Arab Saudi masih belum membuat pengumuman rasmi berkenaan ibadat haji bagi Musim 1443H/2022M,” katanya.